Letupan kilang kimia ragut 2 nyawa di Jerman, 5 lagi masih hilang

Dua orang dilaporkan terkorban sementara lima lagi masih hilang dalam letupan yang berlaku di sebuah kilang kimia di barat Jerman.Susulan letupan tersebut, penduduk digesa tidak keluar rumah bagi mengelakkan terhidu kepulan asap hitam yang mungkin beracun di kawasan berkenaan.Menurut polis, kira-kira 31 orang dilaporkan cedera dalam tragedi di taman perindustrian Chempark di bandar Leverkusen itu termasuk lima daripadanya mengalami kecederaan serius.Punca letupan yang kuat dan didengari hingga beberapa kilometer itu masih belum dikenal pasti.Letupan dilaporkan berlaku sekitar 9.40 pagi waktu tempatan di kawasan pelupusan sampah di daerah Buerrig, Leverkusen, menurut operator tapak, Currenta.Kawasan terbabit adalah terasing daripada taman perindustrian utama seperti Bayer, Lanxess dan Evonik.“Usaha pencarian mangsa-mangsa lain sedang berjalan.“Kami betul-betul sedih dengan kemalangan yang berlaku,” kata ketua Chempark, Lars Friedrich.Sementara itu, Datuk Bandar Leverkusen, Uwe Richrath berkata, tragedi itu adalah peristiwa malang bagi penduduk bandar terbabit.“Taman permainan di Buerrig dan kawasan sekitar Opladen akan ditutup.“Penduduk juga dinasihatkan tidak memakan sayuran dan buah-buahan di laman mereka untuk sementara waktu,” katanya.Letupan dikatakan bermula pada tangki yang digunakan bagi menyimpan pelarut cecair sebelum ia dilupuskan, kata Friedrich.Kebakaran besar itu memakan masa beberapa jam untuk dipadamkan, dengan pasukan bomba dari Cologne yang berhampiran dihubungi untuk membantu.Menurut Friedrich, tiga daripada tangki simpanan dilaporkan musnah sepenuhnya atau sebahagian, sekali gus sukar untuk mengetahui di mana letupan itu bermula.Sebilangan polis, bomba dan pasukan menyelamat serta pakar pengesan pencemaran dikerahkan ke tempat kejadian.Ciapan Twitter polis Cologne memaklumkan penutupan beberapa lebuh raya di kawasan terbabit susulan kerosakan teruk dan menggesa pengguna mengelakkan menggunakannya.Sementara itu, penduduk tempatan berkongsi gambar asap hitam di media sosial dengan mendakwa tingkap kediaman mereka bergegar akibat letupan itu.Menurut laporan majalah Der Spiegel, letupan itu didengari hingga sejauh 40 kilometer.


Tinjauan dapati PN mampu tawan Selangor dengan 39 kerusi DUN

Tinjauan terbaru kebimbangan terbesar kepada Umno menjelang enam pilihan raya negeri bulan depan, bahawa pengundi Melayu di Selangor yang menyokong parti itu pada pilihan raya lepas lebih cenderung mengundi calon Perikatan Nasional (PN).
Dalam laporan tinjauan terbaru yang diterbitkan oleh ISEAS Perspective, jurnal dari Institut Kajian Asia Tenggara yang berpangkalan di Singapura, seorang penganalisis politik dan ketua badan pemikir juga mendapati 39% pengundi Melayu yang mengundi Barisan Nasional (BN) pada Pilihan Raya Umum ke-15 (PRU15) tahun lepas berkata mereka akan mengundi PN pada Pilihan Raya Negeri (PRN) 12 Ogos ini.
Sementara itu, hanya 15% berkata mereka akan mengundi Pakatan Harapan (PH), yang menandatangani perjanjian dengan sekutunya di peringkat Persekutuan, BN untuk mengelakkan pertembungan pada pilihan raya.
“Ini bermakna tidak ada perpindahan undi yang ketara antara pengundi Melayu PH dan BN di Selangor walaupun hakikatnya kedua-dua gabungan itu adalah rakan kongsi dalam kerajaan campuran di peringkat Persekutuan,” tulis Marzuki Mohamad, seorang penganalisis politik di Universiti Islam Antarabangsa dan Khairul Syakirin Zulkifli, penyelidik sosio ekonomi di badan pemikir Institut Masa Depan Malaysia.
Kebolehpindahan undi dilihat sebagai kunci untuk memastikan kejayaan pakatan PH-BN, di mana penyokong setiap gabungan mesti membalasnya untuk menafikan kemenangan kepada PN.
"Jika terdapat ‘full vote transferability’, kedua-dua parti akan menikmati keuntungan besar dalam pilihan raya. Tetapi jika tiada pemindahan undi, tidak banyak yang diperoleh parti daripada kerjasama itu," tambah mereka.
Tinjauan itu melibatkan 1,200 pengundi dalam temu bual bersemuka yang dijalankan antara 1 Mac dan 20 April tahun ini.
Orang Melayu membentuk kira-kira 54% daripada penduduk Selangor, diikuti Cina (32%), India (13%) dan kaum lain 1%.
Komposisi etnik bagi kajian itu ialah 69% Melayu, 18% Cina dan 12% India, mencerminkan demografi pengundi di 39 kerusi Dewan Undangan Negeri (DUN) majoriti pengundi Melayu yang menjadi tumpuan tinjauan.
Sebanyak 24% daripada sampel adalah dari kawasan luar bandar Selangor, 35% bandar dan 41% separa bandar.
Kumpulan umur mereka juga mencerminkan konfigurasi pengundi semasa, dengan 46% daripada mereka berumur antara 21-35 tahun.
Maksud 'tidak pasti' dalam tinjauan pilihan raya
Selangor adalah negeri terkaya di Malaysia, dan oleh kerana itu ia dilihat sebagai pusat pilihan raya, yang akan menyaksikan pengundi di Negeri Sembilan, Pulau Pinang, Kedah, Kelantan dan Terengganu keluar menunaikan tanggungjawab mengundi pada 12 Ogos ini bagi memilih kerajaan negeri.
Dengan 56 kerusi untuk direbut, sebuah parti mesti menang sekurang-kurangnya 29 kerusi majoriti mudah untuk membentuk kerajaan.
Marzuki dan Khairul berkata meskipun negeri itu mungkin mengalami "angin perubahan" selepas satu setengah dekad di bawah PH, ia masih bergantung kepada kekuatan PN untuk menukar keadaan bagi manfaat mereka.
Mereka berkata fakta bahawa sebahagian besar responden yang "tidak pasti" atau tidak menunjukkan siapa yang akan mereka undi – kira-kira 46% – tidak mengejutkan dalam trend pilihan raya Malaysia.
“Adalah satu peraturan tidak bertulis bagi pemilih Malaysia untuk memperuntukkan kepada parti pembangkang peratusan yang lebih besar daripada mereka dalam kategori ‘pengundi tidak pasti’ atas beberapa sebab.
“Pertama, pengundi ini mungkin sudah membuat keputusan mengenai parti pilihan mereka tetapi enggan mendedahkannya kerana takut akan kesannya, terutamanya jika mereka menyokong parti politik pembangkang.
"Kedua, kerana pengundi ini mengundi BN pada PRU15 lalu, menjadi 'tidak pasti' kali ini menunjukkan peralihan sokongan daripada parti atau sekutunya," tambah mereka.
Sementara itu, tinjauan itu mendapati pengerusi PN dan bekas perdana menteri Muhyiddin Yassin masih menjadi pemimpin negara paling digemari dengan sokongan 60%, diikuti Perdana Menteri Anwar Ibrahim sebanyak 43%.
Jika terdapat sebarang indikasi masalah yang bakal dihadapi Umno dalam pilihan raya akan datang, ia adalah penilaian rendah terhadap presiden parti itu Ahmad Zahid Hamidi sebanyak 17%.
Sementara itu, kira-kira 48% responden "berpuas hati" dengan Menteri Besar Selangor Amirudin Shari, manakala 37% "tidak berpuas hati" dan 15% "tidak pasti".
Mengulas lanjut mengenai kemungkinan penyokong Umno menyokong PH, Marzuki dan Khairul memetik tinjauan dibuat Merdeka Center sebelum pilihan raya umum tahun lalu, yang mendapati hanya 32% pengundi Melayu bersetuju dengan senario di mana BN dan PH berkerjasama untuk membentuk kerajaan.
“Penolakan pengundi Melayu terhadap gabungan sebegini nampaknya konsisten dengan dapatan tinjauan sebelum PRN kami di Selangor, yang menunjukkan kebanyakan pengundi Melayu BN gigih dalam pilihan politik mereka dengan menunjukkan bahawa mereka tidak akan memindahkan undi kepada PH.
"Walaupun elit politik PH dan BN yang berpeluang mendapat keuntungan daripada gabungan itu yang nampaknya selesa dengan percaturan tersebut, namun rungutan dalam kalangan penyokong parti sudah dikesan lama sebelum kedua-dua bekas seteru politik itu memeterai kerjasama selepas pilihan raya," kata mereka, sambil menambah kejayaan PN yang menewaskan PH di Padang Serai, Kedah, hanya beberapa hari selepas PRU15 mengesahkan sentimen pengundi.


Individu mahu terbangkan dron bagi rakam perayaan perlu kebenaran CAAM

Mana-mana individu yang ingin menerbangkan dron bagi merakam suasana sambutan Thaipusam pada Selasa ini perlu mendapatkan permit daripada Pihak Berkuasa Penerbangan Awam Malaysia (CAAM), kata Pengarah Jabatan Keselamatan Dalam Negeri dan Ketenteraman Awam Bukit Aman Hazani Ghazali.Beliau berkata tindakan undang-undang yang sewajarnya akan diambil jika terdapat mana-mana individu yang melanggar peraturan berkenaan.“Anggota-anggota daripada Pasukan Simpanan Persekutuan turut akan digerakkan bagi membantu penugasan mengawal keselamatan dan kelancaran sambutan itu yang bakal bermula malam ini,” katanya.Sementara itu, di Selangor kira-kira 2,000 anggota polis akan digerakkan bagi memastikan sambutan Thaipusam di dua lokasi utama di negeri berkenaan berjalan lancar.Ketua Polis Selangor Arjunaidi Mohamed berkata seramai 1,500 anggota ditempatkan di sekitar Batu Caves manakala bakinya di Kuala Selangor.Di Pulau Pinang pula seramai 1,300 pegawai dan anggota polis akan bertugas sepanjang sambutan berkenaan menurut Ketua Polis Daerah Timur Laut Soffian Santong.


Agong perkenan tubuh RCI siasat isu Tabung Haji

Kerajaan mendapat perkenan Yang di-Pertuan Agong Sultan Abdullah Sultan Ahmad Shah bagi penubuhan Suruhanjaya Siasatan Diraja (RCI) untuk menyiasat isu pengurusan dan pengoperasian Lembaga Tabung Haji (TH) dari 2014 hingga 2020.Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar berkata penubuhan RCI itu dilakukan selaras dengan Akta Suruhanjaya Siasatan 1950 (Akta 119).Beliau berkata Sultan Abdullah juga memperkenan pelantikan enam ahli RCI termasuk bekas ketua hakim negara Md Raus Sharif sebagai Pengerusi.Lima lagi ahli RCI ialah bekas ketua setiausaha negara Samsudin Osman, Pengasas Kumpulan RHB Abdul Rashid Hussain, bekas pengerusi Bank Muamalat Malaysia Berhad Mohd Munir Abdul Majid, Naib Canselor Universiti Islam Antarabangsa Sultan Abdul Halim Mu’adzam Shah (Unishams) Asmadi Mohamed Naim dan Timbalan Presiden Dewan Perniagaan Melayu Malaysia Norsyahrin Hamidon.Wan Junaidi berkata ahli RCI yang dilantik merupakan tokoh berwibawa, mempunyai kepakaran dan pengalaman luas dalam bidang masing-masing iaitu kehakiman, perkhidmatan awam, pentadbiran, ekonomi, kewangan, pelaburan, pasaran modal, perbankan, kewangan Islam serta perakaunan.“Mereka yang dilantik ini telah dipastikan bebas dan tidak mempunyai hubungan secara langsung dengan TH.“Ini bagi memastikan siasatan dapat dijalankan dengan telus, adil dan saksama serta mengelak sebarang isu yang melibatkan konflik kepentingan dengan pihak yang berkaitan,” menurutnya dalam kenyataan hari ini.Beliau berkata pelantikan itu berkuat kuasa mulai esok hingga 19 Julai dan suruhanjaya itu diberikan tempoh enam bulan bagi melaksanakan siasatan serta menyediakan laporan untuk dipersembah kepada Sultan Abdullah.


Muhyiddin nafi fitnah Zahid minta campur tangan kes jenayah

Bekas perdana menteri Muhyiddin Yassin mendakwa kenyataan beliau bahawa Ahmad Zahid Hamidi telah memintanya untuk campur tangan dalam kes jenayah bekas timbalan perdana menteri itu di mahkamah adalah benar dan bukan memfitnah.Muhyiddin, 74, dalam pernyataan pembelaan yang difailkan pada 9 Mei, mendakwa kenyataan yang dibuat semasa kempen Pilihan Raya Negeri (PRN) Johor ke-15 di Mersing di pekarangan Pusat Pembelajaran Sentuhan Kasih Felda Tenggaroh 3 pada 16 Feb lepas sebahagian besarnya dijustifikasikan sebagai benar dan merupakan komen adil serta berkepentingan awam.Menurut Muhyiddin, beliau juga tidak mempunyai kawalan dan tidak bertanggungjawab atas penerbitan kenyataan itu yang dibuat oleh Astro Awani di akaun YouTube serta KiniTV, Malaysiakini, Utusan Malaysia atau mana-mana portal berita dalam talian lain.“Saya menyatakan bahawa tiada sebarang niat jahat daripada pihak saya dalam menerbitkan pernyataan tersebut. Secara khususnya saya menafikan bahawa penerbitan tersebut telah dibuat bertujuan untuk merendahkan reputasi plaintif di khalayak umum,” katanya.Menerusi saman yang difailkan pada 4 April lepas, Ahli Parlimen Bagan Datuk itu memohon perintah injunksi secara ex-parte supaya Muhyiddin selaku defendan, atau wakilnya, menarik balik kenyataan fitnah tersebut atau kenyataan fitnah serupa terhadap beliau. Zahid, 69, juga memohon perintah injunksi sementara bagi menghalang defendan, pegawai dan pembantunya serta ejen dan wakilnya daripada mengeluar, menerbit, mengedar atau menyebarkan kenyataan fitnah itu atau kenyataan fitnah serupa di mana-mana wadah media sosial termasuk Facebook, Instagram, Twitter dan WhatsApp.Turut diminta perintah injunksi sementara bagi mengarahkan defendan agar memadam, menyunting dan menghentikan penerbitan sebahagian rakaman video majlis itu yang didakwa mengandungi fitnah di portal berita dalam talian serta media sosial antaranya di Facebook profil “Perikatan Nasional,” YouTube Astro Awani dan KiniTV.Selain itu, plaintif memohon perintah injunksi sementara mengarahkan defendan menulis kepada mana-mana penerbit, penyunting, pengendali dan pemilik portal-portal berita dalam talian atau platform media sosial yang menerbitkan kenyataan fitnah itu supaya memadam dan menghentikan penerbitan fitnah berkenaan.Zahid mendakwa kenyataan fitnah itu antara lain membawa maksud beliau menggunakan jalan pintas untuk menyelesai dan menangguhkan perbicaraan kes jenayahnya yang masih berjalan, meminta pertolongan Muhyiddin untuk mencampuri urusan perbicaraan kes terbabit, mencampuri sistem kehakiman, mengarahkan pembubaran Dewan Undangan Negeri Johor dan bukan pemimpin yang patut dihormati, diteladani serta disegani.Beliau berkata kenyataan fitnah itu adalah palsu serta bertujuan menjatuhkan reputasi dan nama baiknya. Zahid juga mendakwa kenyataan fitnah itu dikeluarkan oleh defendan selepas pengumuman Suruhanjaya Pilihan Raya berkaitan PRN Johor.Sementara itu, peguam Shahrul Fazli Kamarulzaman, yang mewakili Zahid, ketika dihubungi berkata pengurusan kes saman tersebut ditetapkan pada 25 Mei ini.


Lebih 95,000 suntikan rekod angka baru vaksinasi harian

Sebanyak 95,009 orang menerima dos suntikan Covid-19 semalam merekodkan suntikan terbanyak diberikan setakat ini dalam tempoh sehari.Daripada jumlah tersebut, sebanyak 69,112 mendapat suntikan pertama vaksin sementara 25,887  lagi menerima suntikan kedua.Angka-angka tersebut adalah sebahagian daripada pelancaran vaksinasi AstraZeneca di Ideal Convention Centre (IDCC) di Shah Alam semalam.Sebelum ini, rekod terbanyak suntikan vaksin dalam tempoh sehari adalah sebanyak 83,648 pada 19 Mei.Pihak berkuasa berkata angka suntikan dos vaksin dijangka akan terus meningkat ketika negara menerima ketibaan lebih banyak bekalan vaksin daripada pembekal.Terdahulu, Menteri Penyelaras Program Imunisasi Covid-19 Kebangsaan Khairy Jamaluddin berkata kadar vaksinasi yang perlahan dalam negara adalah disebabkan kekurangan bekalan vaksin dalam negara.Bagaimanapun, katanya, kadar pemberian itu akan stabil pada Jun depan di mana vaksinasi besar-besaran akan diadakan secara “full swing”.“Saya menguruskan jangkaan (rakyat) di sini. Mereka bertanya bila mereka boleh mendapatkan vaksin. Vaksin ini bukan berada dalam peti sejuk beku di Kuala Lumpur, ia belum tiba dan tiba secara berperingkat,” katanya sambil menambah akan berusaha untuk menyegerakan perolehan vaksin secepat mungkin.Kerajaan menyasarkan imuniti kelompok dapat dicapai melalui inokulasi 80% populasi dalam negara pada Februari tahun depan.


Kes harian lepasi 21,000 jangkitan

21,072 kes baru Covid-19 direkodkan hari ini menjadikan jumlah keseluruhan sebanyak 3,040,235 kes.5,724 pesakit juga direkodkan sembuh, menjadikan jumlah keseluruhan pesakit sembuh sebanyak 2,852,437.Dalam pada itu, kes yang memerlukan rawatan di unit rawatan rapi (ICU) adalah sebanyak 187 kes di mana 98 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 109 kes di mana 47 adalah kes Covid-19.Dari 21,072  kes harian yang dilaporkan pada hari ini, 86 kes (0.41%) adalah daripada Kategori Tiga, Empat, dan Lima, dan 20,986 kes (99.54%) lagi adalah terdiri daripada Kategori Satu dan Dua.


Jangan bergantung kepada kerajaan untuk semua keperluan kita

Setelah berperang dengan Covid-19 untuk lebih setahun, boleh dikatakan kita kini cuba “berdamai” dengan musibah ini.Penat kita kerananya, ramai kehilangan kerja atau mata pencarian dan cara hidup kita pun telah berubah.Kerajaan pun telah cuba pelbagai cara untuk mengurang impak pandemik ini. Ada yang berjaya dan yang lain mungkin kurang berkesan.Mereka juga tidak boleh disalahkan kerana memang tiada buku panduan untuk menanganinya.Setiap Oktober, kita selalu menunggu untuk berita baik dari belanjawan negara dan tahun ini pun samalah. Kita bertanya, ada apa untuk saya?Inilah soalan yang terbayang dalam fikiran saya. Bukan saya sahaja malah saya rasa ramai lagi tertanya soalan ini.Menteri kewangan kita, Tengku Zafrul Aziz, akan membentangnya minggu depan dan ia datang tepat pada masa Malaysia sedang membuka balik ekonominya.Setelah kian lama rakyat and ekonomi tertekan kerana virus ini, hanya sekarang kita dapat lihat sesuatu yang positif.Dengan itu, harapan kita pada belanjawan juga mungkin tinggi.Tetapi kita patut berfikir secara realistik dalam perkara ini.Dari fasa pandemik, kita sedang beralih ke fasa endemik dan rakyat juga kini perlu memikul beban dalam menangani krisis ini.Tetapi patutkah kita harap lebih daripada kerajaan? Kita sudah pun mendapat beberapa bantuan kewangan atau inisiatif daripada kerajaan seperti Bantuan Khas Covid-19, Bantuan Prihatin Nasional dan bantuan untuk peniaga-peniaga.Kita perlu ingat bahawa dengan ekonomi kita terjejas teruk kerana Covid-19, banyak kegiatan yang pernah menjana pendapatan tidak lagi beroperasi seperti dulu.Ini secara langsung menambah tekanan kepada kerajaan kerana walaupun ekonomi negara lembab, mereka masih perlu menjaga keperluan rakyat.Ini terpaksa dilakukan dengan pelbagai pinjaman untuk menyokong dan “jump-start” kembali aktiviti ekonomi.Dengan memahami situasi ini, kita boleh mengharapkan sedikit dorongan tetapi tidak patut menyerahkan semuanya kepada kerajaan.Rakyat Malaysia patut mula berdikari untuk kesinambungan hidup selepas Covid-19 ini dan kurangkan harapan kita yang tidak habis-habis kepada kerajaan.Lebih sejuta rakyat Malaysia dijangkiti Covid-19 dan kesannya juga melimpah kepada keluarga mereka. Bilangan yang terjejas secara langsung dengan virus ini mungkin dalam berjuta-juta orang.Bilangan ini cuma yang terjejas dengan virus, belum lagi kira yang terjejas kerana faktor ekonomi.Mana-mana kerajaan pun tidak mampu memuaskan semua kehendak penduduknya dalam belanjawan tahunan. Ada yang mungkin akan dapat lebih maanfaat dan ada yang akan dapat kurang.Dalam sistem kapitalis, ini adalah sesuatu yang dijangka dan patut diterima oleh rakyat.Pilihan yang lebih baik untuk rakyat Malaysia adalah kita jaga kita, selaras dengan slogan yang selalu diluang-luangkan.Kita juga mungkin patut cuba berganding bahu dengan pelbagai inisiatif kerajaan.Untuk menjadi sebuah negara yang kuat dari segala segi dan rakyat yang progresif, inilah ramuannya.Biar kerajaan, menteri-menteri dan para ahli Parlimen kita buat apa yang mereka rasa perlu. Kita rakyat Malaysia pun patut buat apa yang perlu.Hidup kita adalah di tangan kita.Jangan sentiasa hulur tangan untuk menerima sahaja. Sudah tiba masa untuk hulur tangan untuk memberi.Bukan untuk memberi wang tetapi berilah idea, bekerja kuat dan selalu “think out of the box” untuk berjaya dalam apa jua bidang.Lihat pada negara-negara yang lebih maju dan telitilah sikap rakyat mereka.Suatu perubahan patut bermula dengan individu dan bukannya dengan kerajaan.Sektor swasta juga patut memainkan peranan yang lebih penting dalam membantu negara kita pulih dari krisis ini.Saya berharap syarikat-syarikat yang mencatat keuntungan sekarang, dapat melabur balik dalam negara atau mewujudkan lebih pekerjaan.Muhamad Redza Yaakob adalah pembaca MalaysiaNow.


40% tidak hadir janji temu dos penggalak, kata Khairy

Kira-kira 40% individu yang menerima janji temu untuk vaksinasi dos penggalak di bawah Program Imunisasi Covid-19 Kebangsaan (PICK) tidak hadir untuk menerima suntikan itu, kata Menteri Kesihatan Khairy Jamaluddin.Beliau berkata jumlah kemasukan ke hospital akan meningkat sekiranya bilangan mereka yang menerima dos penggalak itu kekal rendah.“Jika pengambilan dos penggalak adalah rendah, khususnya dalam kalangan warga emas dan mereka yang mempunyai komorbiditi, jumlah kemasukan ke hospital akan meningkat. Ini sudah pasti,” katanya menerusi ciapan di Twitter hari ini.Sehubungan itu, beliau menggesa mereka yang menerima janji temu agar pergi mendapatkan suntikan dos penggalak itu bagi menguatkan imuniti dan perlindungan mereka terhadap Covid-19.Pemberian dos penggalak bermula pada 13 Oktober lepas di seluruh negara untuk individu yang mendapat dos lengkap vaksin Covid-19 bagi memastikan imuniti yang diterima selepas dos lengkap dapat dikekalkan bagi tempoh optimum khususnya terhadap jangkitan varian Delta.


Kes harian kekal lepasi 2,000 jangkitan, tiada kematian dicatat

2,023 kes baru Covid-19 direkodkan semalam menjadikan jumlah keseluruhan sebanyak 4,865,480 kes.
Sebanyak 1,699 pesakit turut dilaporkan sembuh, menjadikan jumlah keseluruhan kes sembuh sebanyak 4,805,184.
Ketika ini, 23,881 kes aktif direkodkan di mana 22,882 atau 95.8% daripadanya menjalani kuarantin kendiri.
Tiada pesakit di pusat kuarantin sementara 965 (4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 34 kes dan 20 daripadanya memerlukan bantuan alat pernafasan.
Tiada kematian dicatatkan menjadikan kes keseluruhan kekal sebanyak 36,415 orang.


Bagi yang muak dengan politik, ‘tidak mengundi’ juga satu pilihan pada PRU15

Kiridaren Jayakumar menyertai kempen UndiRosak pada Pilihan Raya Umum ke-14 (PRU14) empat tahun lepas.
Dia dan sebilangan pengundi lagi memilih untuk melakukan undi rosak sebagai tanda protes terhadap situasi politik negara ketika itu yang dilihat tidak meletakkan rakyat sebagai agenda utama.
Kempen itu dilakukan hanya oleh sebilangan kecil daripada mereka yang tidak bersetuju dengan tindakan Pakatan Harapan (PH) yang berganding bahu dengan bekas perdana menteri Dr Mahathir Mohamad, satu tindakan yang dilihat menjilat ludah sendiri selepas berdekad-dekad bermusuhan dengan bekas perdana menteri itu.
Kini, penggal ke-14 tamat dengan pembubaran Parlimen pada Isnin selepas Perdana Menteri Ismail Sabri Yaakob mendapat perkenan Yang di-Pertuan Agong, Sultan Abdullah Sultan Ahmad Shah.
Melihat kembali tindakannya menyertai UndiRosak, Kiridaren yang mengusahakan kedai buku kecil-kecilan di Petaling Jaya berkata walaupun pendiriannya pada PRU14 dibuat dengan keadaan marah dan kecewa dengan situasi politik ketika itu, pendiriannya tidak berubah walaupun ketika ini dirinya lebih matang dan tenang.
Katanya, meskipun pendirian idealistiknya menolak parti berasaskan kaum, tetapi kerajaan dan pambangkang sedia ada kedua-duanya tidak mempunyai inisiatif pembaharuan.
"Saya tidak suka dengan pembangkang yang terlalu banyak berjimat ketika menjadi kerajaan. Kerajaan pula tiada pembuat dasar yang berfikiran ke depan," katanya kepada MalaysiaNow.
Katanya, kekecewaan terhadap iklim politik negara itu dikongsi oleh rakyat tempatan yang menjual buku-buku peribadi mereka kepadanya sebelum berpindah ke luar negara.
"Rata-rata mereka melahirkan rasa kecewa dengan politik negara."
Kali ini, Kiridaren mengulang pendiriannya untuk tidak mengundi.
Dia turut disertai oleh sebilangan kecil pengundi yang sudah muak dengan situasi politik negara sejak beberapa tahun lalu.
Yusnan Yahya mengundi di kampung halamannya di Labis, Johor sejak 2004.
Katanya, dia  kecewa dengan tindakan terdesak ahli politik daripada Umno yang mengadakan PRU15 pada musim tengkujuh.
Ia menyusahkan jentera kerajaan membantu mangsa banjir sekiranya terjadi bencana itu ketika kempen pilihan raya.
"Jika Umno fikir peratusan keluar mengundi rendah berpihak kepada mereka, itu tandanya parti itu tidak diminati rakyat.
"Ini kerana Umno memang berharap peratusan pengundi keluar mengundi kurang sekaligus kemenangan kepada pihak mereka," katanya.
Pemerhatian itu rata-ratanya selari dengan keputusan Pilihan Raya Negeri (PRN) dan pilihan raya kecil sebelum ini yang mana peratusan rendah keluar undi menyaksikan kemenangan besar Barisan Nasional (BN) di Melaka dan Johor.
Yusnan kini cenderung untuk melihat calon yang bertanding dan bukannya parti.
Suruhanjaya Pilihan Raya (SPR) masih belum menetapkan tarikh walaupun Sultan Abdullah menitahkan agar PRU15 diadakan sebelum Monsun Timur Laut melanda bermula pertengahan November.
Bagi Kiridaren, pengundi yang mengundi berdasarkan parti sekalipun kini semakin keliru dengan tindakan ahli politik serta “jenama” kerajaan selepas perpecahan blok politik negara yang menyaksikan semakin banyak parti serpihan yang lahir.
Label kerajaan juga menjadi satu perkara baru, apabila beberapa blok membentuk kerajaan.
Sukar untuk seseorang mengatakan “kerajaan BN” atau “kerajaan Perikatan Nasional (PN)” ekoran tidak ada satu blok yang mendominasi kerajaan pusat.
"Mengundi merupakan satu pilihan, tidak mengundi juga satu pilihan," katanya.


Bekas CEO 1MDB mengaku ada ‘sedikit’ dikawal Jho Low

Bekas Ketua Pegawai Eksekutif (CEO) 1Malaysia Development Berhad (1MDB) mengaku di Mahkamah Tinggi bahawa beliau berada “sedikit” di bawah kawalan ahli perniagaan dalam buruan Low Taek Jho, atau Jho Low.Mohd Hazem Abd Rahman, 49, bersetuju dengan cadangan yang diutarakan oleh peguam Mardhiyah Siraj bahawa adalah jelas beliau dan bekas Ketua Pegawai Kewangan (CFO) 1MDB Azmi Tahir berada di bawah kawalan Jho Low kerana mereka melaksanakan arahannya semasa bermesyuarat dengan firma perakaunan KPMG Malaysia pada 2013.“Ya, sedikit,” katanya ketika disoal balas oleh Mardhiyah, yang mewakili Najib Razak pada perbicaraan kes bekas perdana menteri itu membabitkan penyelewengan RM2.3 bilion dana 1MDB.Mardhiyah merujuk saksi pendakwaan ke-10 itu kepada perenggan dalam penyataan saksi Hazem di mana beliau menyatakan bahawa Jho Low telah menge-mel satu “pakej taklimat” kepada beliau, Azmi dan bekas pengarah eksekutif 1MDB Terence Geh sebelum mesyuarat pada 2013.Pakej taklimat itu mengandungi penjelasan Jho Low yang menekankan mengenai jawapan kepada isu yang dibangkitkan oleh KPMG dan strategi yang perlu diikuti oleh wakil 1MDB semasa mesyuarat tersebut.KPMG dilantik sebagai juruaudit 1MDB bagi tahun kewangan 2010, 2011 dan 2012 tetapi telah dipecat pada 2013 selepas enggan menandatangani akaun kewangan 1MDB bagi tahun 2013.Disoal lanjut, Hazem bagaimanapun tidak bersetuju bahawa beliau, Azmi dan Geh telah mengikuti arahan e-mel Jho Low yang merugikan 1MDB.Peguam itu juga mencadangkan kepada saksi bahawa sebab mengapa beliau sebagai CEO 1MDB terpaksa bergantung kepada e-mel Jho Low ialah kerana beliau bersubahat dengan ahli perniagaan itu untuk menyembunyikan beberapa fakta daripada firma perakaunan tersebut dan lembaga pengarah 1MDB yang disangkal oleh Hazem.Mardhiyah: Mengapa pihak pengurusan (1MDB) tidak dapat memenuhi permintaan KPMG? Mengapa anda tidak boleh memberikan maklumat kepada juruaudit anda? Mengapa perlu bergantung kepada Jho Low dan e-melnya?Mohd Hazem: Seperti yang saya nyatakan sepanjang prosiding perbicaraan ini, saya bergantung kepada pasukan kewangan dan maklumat yang diberikan oleh Jho Low.Najib, 68, berdepan empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.Perbicaraan di hadapan hakim Sequerah bersambung hari ini.


‘Musim sejuk’ melanda seluruh negara

Baru memasuki hari ketiga di tahun baru, rakyat Malaysia mulai merasai cuaca sejuk apabila merata tempat hari ini dilanda hujan, langit mendung dan diselubungi kabus di kebanyakan tempat di seluruh negara.Suhu di sekitar Lembah Klang hari ini turun sehingga 23 darjah selsius, antara yang terendah dalam beberapa bulan ini apabila negara dilanda cuaca sejuk akibat musim Monsun Timur Laut, yang dikenali juga sebagai “musim sejuk”.Menurut Tinjauan Cuaca Jangka Panjang di laman web Jabatan Meteorologi Malaysia (MetMalaysia), musim tengkujuh yang bermula pada 11 November lepas dijangka akan berlanjutan hingga Mac ini.“Selama tempoh ini, negara akan menerima tiupan angin Timur Laut yang stabil dengan angin kencang sekali-sekala dengan kelajuan antara 10 dan 20 kilometer sejam.“Hujan lebat berturut-turut dijangka berlaku terutama di negeri-negeri pantai timur Semenanjung, barat Sarawak dan timur Sabah,” menurut kenyataan di laman sesawang itu.Suhu di sekitar Lembah Klang hari ini turun sehingga 23 darjah selsius, antara yang terendah dalam beberapa bulan ini apabila negara dilanda cuaca sejuk akibat musim Monsun Timur Laut, yang dikenali juga sebagai “musim sejuk”.Jabatan itu juga memberi amaran, hujan lebat berterusan selama beberapa hari boleh menyebabkan berlaku banjir di kawasan rendah yang sering banjir, dengan risiko banjir menjadi teruk jika hujan beberapa hari disertai air pasang.Di samping itu, angin kencang Timur Laut yang berterusan dan kuat akan menyebabkan laut bergelora dan gelombang besar berlaku di perairan Laut China Selatan.MetMalaysia melaporkan kebanyakan bandar di seluruh negara akan mengalami hujan berterusan hari ini dengan suhu minimum dicatatkan di Cameron Highlands pada 17 darjah selsius diikuti oleh Kluang (22 darjah selsius) sementara Kuala Lumpur, Temerloh, Kuala Pilah, Batu Pahat dan Kuantan pada 23 darjah selsius.Sebilangan pengguna media sosial menyatakan kegembiraan mereka dengan keadaan cuaca sekarang, malah ada yang menyifatkan ia sebagai “musim sejuk”, tiba di Malaysia.Seorang siswazah Aleya Abdullah, 24, yang kini menetap di Janda Baik, Pahang berkata dia tidak perlu menghidupkan kipas elektrik atau penghawa dingin sepanjang hari kerana cuaca semasa sudah cukup sejuk.


Fahmi Reza didakwa kerana hantaran media sosial berhubung isu kuarantin menteri

Seorang pereka grafik dan aktivis dihadapkan ke Mahkamah Sesyen di Kuala Lumpur hari ini atas pertuduhan membuat penghantaran komunikasi jelik menerusi aplikasi Twitter miliknya membabitkan isu kuarantin terhadap menteri pulang dari lawatan rasmi di luar negara, tahun lepas.Mohd Fahmi Reza Mohd Zarin, 45, selaku Orang Kena Saman (OKS) bagaimanapun mengaku tidak bersalah selepas pertuduhan terhadapnya dibacakan di hadapan Hakim Sabariah Othman.Fahmi didakwa membuat dan memulakan penghantaran komunikasi yang jelik sifatnya dengan niat untuk menyakitkan hati orang lain melalui aplikasi Twitter menggunakan laman profil Twitter “Fahmi Reza” atau “@kuasasiswa” pada 3.02 petang, 10 Februari 2021.Hantaran itu kemudian dibaca di pejabat ketua unit komunikasi korporat, kementerian kesihatan Malaysia, Presint 1, Putrajaya pada 4 petang, 11 Februari tahun sama.Dia dituduh mengikut Seksyen 233 (1) (a) Akta Komunikasi dan Multimedia 1998 (Akta 588) dan boleh dihukum di bawah Seksyen 233 (3) akta sama, yang membawa hukuman denda maksimum RM50,000 atau penjara tidak melebihi setahun atau kedua-duanya dan hendaklah didenda selanjutnya RM1,000 bagi setiap hari kesalahan itu diteruskan selepas pensabitan, jika sabit kesalahan.Terdahulu, Timbalan Pendakwa Raya Najihah Farhana Che Awang menawarkan jaminan RM10,000, namun peguam Raj Surian Pillai, yang mewakili Fahmi memohon jaminan itu dikurangkan atas alasan anak guamnya memberi kerjasama yang baik sepanjang siasatan dijalankan.“OKS juga tidak akan mengganggu saksi-saksi pendakwaan,” kata Raj.Mahkamah kemudian membenarkan Fahmi diikat jamin RM5,000 dengan seorang penjamin dan menetapkan 30 Mac ini untuk sebutan semula kes.


Selepas Amanah dan Muda, kini ahli PKR kecam isu pengampunan Najib

Selepas parti Amanah dan Muda menyuarakan pandangan terhadap isu pengampunan Najib Razak, kini Pemuda PKR tampil bersuara dan menyifatkan gesaan membebaskan bekas perdana menteri itu oleh penyokongnya sebagai pemikiran “dua darjat”.
Ketua Pemuda PKR Cabang Bukit Bendera, Amir Syamimi Hashim dalam satu kenyataan mempersoalkan rasionalnya gesaan pembebasan Najib yang didapati terlibat melakukan rasuah dan penyalahgunaan kuasa sedangkan lebih ramai lagi individu melakukan jenayah lebih kecil terpaksa menjalani hukuman penuh.
Katanya, gesaan itu juga akan dilihat sebagai cubaan melindungi kesalahan Najib daripada tindakannya.
"Mereka yang mencuri motosikal atau barangan lain atas keperluan, ataupun mengambil dadah kerana ketagihan, tidak berpeluang diberikan pengampunan," katanya.
"Akibatnya keluarga mereka menderita ekoran daripada pemenjaraan mereka. Tambahan pula, mereka tidak dapat mencari pekerjaan yang baik selepas dibebaskan kerana stigma yang dikaitkan dengan rekod jenayah.
"Sebaliknya, Najib yang disabitkan dengan pelbagai pertuduhan rasuah dan penyalahgunaan kuasa meminta diberikan layanan istimewa."
Najib mula menjalani hukuman penjara pada 23 Ogos tahun lalu apabila Mahkamah Persekutuan mengekalkan sabitan bersalah terhadap kes penyelewengan dana RM42 juta milik SRC International.
Permohonan beliau untuk mendapatkan semakan kehakiman berhubung keputusan Mahkamah Persekutuan pada 31 Mac lalu turut ditolak, menjadikan pilihan terakhirnya untuk dibebaskan adalah menerusi pengampunan penuh oleh Yang di-Pertuan Agong.
Dalam pada itu, Amir menegaskan sebarang cubaan menggunakan tekanan politik untuk mempengaruhi keputusan kes jenayah perlu ditolak dan menyerahkan ia kepada kedaulatan undang-undang, prinsip dan etika.
"Sudah pasti kita tidak menyokong penjenayah dan perasuah.
"Bagaimanapun, kita harus memastikan bahawa semua individu dilayan secara sama rata dan adil mengikut undang-undang," katanya.


Aktivis OKU dakwa JKM panggil polis ‘takutkan’ mereka

Sekumpulan aktivis orang kurang upaya (OKU) mendakwa Jabatan Kebajikan Malaysia (JKM) memanggil polis bagi menakut-nakutkan mereka ketika di pejabat JKM untuk bertanya mengenai kes Elaun Pekerja Cacat (EPC) seorang lelaki yang didakwa telah dibatalkan tanpa siasatan yang tepat.Para aktivis dari Independent Living & Training Center (ILTC) Malaysia berkata bahawa mereka melakukan perjalanan dari Rawang ke Kuala Lumpur semalam bagi membantu Kumar Nadeson, seorang lelaki kurang upaya yang dikatakan terjejas sepanjang wabak Covid-19 tanpa pendapatan.“Kami semua pergi ke sana untuk bantu dia mendapatkan bantuan kewangan bulanan JKM elaun EPC.“Mereka melayan kami dengan teruk dan bahkan panggil polis untuk menakut-nakutkan kami. Kami bertengkar dengan pegawai JKM di kaunter penerimaan tetamu,” kata mereka dalam satu kenyataan.Dalam sebuah rakaman video, beberapa orang aktvis orang kurang upaya dilihat sedang bertengkar dengan beberapa pegawai polis.Seorang aktivis juga dilihat berteriak kepada seorang pegawai JKM ketika diminta dengan sopan untuk meninggalkan premis tersebut.“Kami ingin tanya menteri Rina Harun untuk jelaskan kepada kami bagaimana cara untuk bantu isu serius ini, sehingga kami dilayan secara buruk, kami sangat kecewa mengapa mereka panggil polis,” tambahnya.MalaysiaNow sedang meminta respons daripada menteri dan juga pegawai JKM.Ketika dihubungi, presiden ILTC Francis Siva berkata elaun Kumar dibatalkan kerana dia belum memperbaharui permohonan menggunakan borang baru yang dikenali “Borang Kaji Semula JKM”.“Pembayaran terakhir adalah pada Januari 2020. Setelah itu, belum ada pembayaran yang dilakukan hingga sekarang.“Dia telah habiskan RM5,000 setakat ini. Dia hantar borang lain pada bulan November, namun tak ada tindakan juga,” katanya.Francis juga berkata bahawa elaun itu dibatalkan tanpa pemeriksaan yang sewajarnya, selain proses permohonan baru yang menyukarkan OKU kerana sebilangan besar mereka buta huruf dan tidak tahu cara mengisi borang.“Mereka tidak faham penderitaan orang OKU,” katanya.“Mereka tak boleh datang ke pejabat. Pengangkutan awam tidak selesa. ”Francis menambah bahawa dia dan beberapa orang aktivis lain telah berusaha untuk menghubungi menteri pembangunan wanita, keluarga dan masyarakat bagi mengetengahkan masalah ini dan mendesak supaya kerajaan memudahkan proses permohonan elaun.Dia juga berkata bahawa permohonan Kumar telah diluluskan dan elaun satu bulan telah diberikan selepas kejadian di jabatan itu.


Kumpulan ahli Parlimen rentas parti gesa tubuh RCI perubahan iklim tangani banjir

Kumpulan dwi partisan dianggotai ahli Parlimen rentas parti, ahli akademik dan NGO hari ini menyarankan kerajaan melaksanakan beberapa langkah dalam usaha pengurusan bencana banjir yang lebih holistik dan bersepadu termasuk menubuhkan Suruhanjaya Siasatan Diraja (RCI) bagi menyiasat tadbir urus banjir dan faktor setempat yang menyebabkan bencana itu. Pengerusi Kumpulan Rentas Parti Parlimen Malaysia (APPGM-SDG) Rohani Abdul Karim berkata RCI yang ditubuhkan itu memainkan peranan untuk menyiasat tadbir urus, ketersediaan, respons dan komunikasi antara kerajaan persekutuan, negeri dan tempatan.Rohani turut menggesa Akta Perhutanan 1984 disemak dan diperkukuh untuk mewajibkan penglibatan orang awam berkenaan penyahwartaan HSK di semua negeri.Dalam pada itu, Rohani turut berkata kerajaan perlu menyegerakan Pelan Adapatasi Kebangsaan (MyNAP) yang dirancang sejak 2015 lalu.“Pelan ini adalah kritikal untuk membina daya tahan sektor penting yang terancam oleh cuaca ekstrem dan kesan perubahan iklim seperti sumber air, sekuriti makanan, infrastruktur, kesihatan awam, komuniti dan kepelbagaian biologi,” katanya.Selain itu, Rohani turut menggesa kerajaan untuk mengkaji semula dan menghentikan pembangunan di kawasan sensitif alam sekitar dan mudah terancam terutama di kawasan yang mempunyai kepadatan penduduk yang tinggi seperti Bukit Nenas.“Terdapat risiko berlaku tanah runtuh semasa banjir jika pembangunanditeruskan di mana kos-kos baik pulih terpaksa ditanggung oleh rakyat dan hal cukai.”Menurutnya lagi, program transformasi kawasan bandar dengan pengurusan air yang lebih holistik seperti konsep “Sponge City” perlu diusahakan bagi menangani masalah banjir kilat.Pada masa sama, Rohani turut menggesa program pengurusan bencana yang berasaskan komuniti perlu dilaksanakan bagi meningkatkan tahap ketersediaan rakyat untuk menghadapi bencana selain menggalakkan komunikasi respons bencana yang lebih kukuh antara komuniti dan agensi Nadma, polis, bomba dan pihak berkuasa tempatan (PBT).


Kes baru Covid-19 kembali melebihi angka 3,000

Sebanyak 3,545 kes baru Covid-19 dikesan hari ini, menjadikan angka keseluruhan penularan dalam negara berjumlah 291,774, kata Ketua Pengarah Kesihatan Dr Noor Hisham Abdullah.Katanya, sebanyak 3,331 pesakit pulih dan dibenarkan pulang, menjadikan jumlah keseluruhan angka sembuh 260,009 kes.“Negeri Sembilan mencatatkan kes harian tertinggi iaitu sebanyak 1,392 kes diikuti Selangor (581), Kuala Lumpur (381), Sarawak (353), dan Johor (318),” katanya dalam satu kenyataan.Tambahnya peningkatan kes di Negeri Sembilan disebabkan oleh pengesanan aktif daripada Kluster Industri Sungai Gadut.“Kluster ini telah diumumkan pada 22 Februari lalu, hasil saringan bersasar di tempat kerja yang melibatkan pekerja-pekerja sebuah kilang pembuatan produk kayu yang terletak di Kawasan Perindustrian Sungai Gadut, Seremban.”Kes aktif dengan kebolehjangkitan pula kini berjumlah 30,677.“Daripada jumlah itu 189 pesakit di tempatkan di Unit Rawatan Rapi termasuk 88 memerlukan bantuan alat pernafasan,” katanya.Noor Hisham memaklumkan terdapat 12 lagi kematian, menjadikan jumlah mangsa yang maut meningkat kepada 1,088 orang.Katanya terdapat lapan lagi kluster baru dikesan membabitkan:Kluster Perindustrian Lukut di Johor (tempat kerja).Kluster Jalan Ulu Choh di Johor (tempat kerja).Kluster Jalan Dato Yunus di Johor (tempat kerja).Kluster Lorong Bakau di Pulau Pinang (tempat kerja).Kluster Vista Hilir di Pulau Pinang (tempat kerja).Kluster Jalan Enam di Selangor (tempat kerja).Kluster Pasar Bidor di Perak (tempat kerja).Kluster Sinsingon di Sabah (komuniti).


Kes harian turun bawah 4,000, 6 lagi terkorban

3,927 kes baru Covid-19 direkodkan semalam menjadikan jumlah keseluruhan sebanyak 4,697,140 kes.
Sebanyak 4,949 pesakit turut dilaporkan sembuh, menjadikan jumlah keseluruhan kes sembuh sebanyak 4,618,625.
Ketika ini, 46,506 kes aktif direkodkan, dengan 44,843 atau 96.4% daripadanya sedang menjalani kuarantin kendiri.
Dalam pada itu, 24 (0.1%) kes kini berada di pusat kuarantin sementara 1,587 (3.4%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 52 kes dan 38 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63.8% dengan kes Covid-19 merangkumi 13.8%.
Enam lagi kematian dilaporkan termasuk tiga kes kematian sebelum tiba di hospital menjadikan kes keseluruhan sebanyak 36,009 orang.


Sidang Parlimen pertama di bawah Ismail buka tirai

Mesyuarat Pertama Penggal Keempat Parlimen ke-14 bakal membuka tirainya hari ini dengan dirasmikan oleh Yang di-Pertuan Agong Sultan Abdullah Sultan Ahmad Shah, di Dewan Rakyat.Sidang Parlimen ini adalah yang pertama di bawah kerajaan pimpinan Perdana Menteri Ismail Sabri Yaakob.Menurut Aturan Urusan Mesyuarat di laman rasmi Parlimen, sidang Dewan Rakyat hari ini akan tertumpu kepada titah diraja.Berdasarkan takwim mesyuarat Dewan Rakyat, persidangan kali ini akan berlangsung selama 17 hari sehingga 12 Oktober.Sementara itu, Mesyuarat Dewan Negara yang dirasmikan serentak dengan Dewan Rakyat hari ini akan berlangsung mulai 4 hingga 26 Oktober.Bagi mengurangkan risiko jangkitan Covid-19 di bangunan Parlimen, Yang di-Pertua Dewan Rakyat Azhar Azizan Harun sebelum ini memaklumkan, pelbagai inisiatif dijalankan antaranya pemasangan penapis udara ultra violet di dewan besar Parlimen serta penggunaan teknologi nano di pejabat bagi membunuh bakteria dan virus.Selain itu, kementerian kesihatan turut melaksanakan ujian saringan RT-PCR terhadap 1,801 individu terdiri daripada petugas Parlimen dan individu terlibat dalam persidangan itu pada 10 dan 11 September lepas.Semalam, Ketua Pengarah Kesihatan Dr Noor Hisham Abdullah memaklumkan melalui hasil saringan yang dijalankan selama dua hari di Dewan Serbaguna Parlimen itu, seramai 26 individu didapati positif Covid-19 melibatkan seorang Senator dan 25 petugas Parlimen.Selain itu, terdapat dua ahli Parlimen dikesan positif hasil saringan di luar kompleks.


Kes harian lepasi 5,800 jangkitan

Malaysia merekodkan kes baru sebanyak 5,806 kes menjadikan kes keseluruhan Covid-19 meningkat sebanyak 2,644,027 kes.7,246 pesakit juga direkodkan sembuh, menjadikan jumlah keseluruhan pesakit sembuh sebanyak 2,551,253.Dalam pada itu, kes yang memerlukan rawatan di unit rawatan rapi (ICU) adalah sebanyak 511 kes di mana 368 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 266 kes di mana 145 adalah kes Covid-19.Dari 5,806 kes harian yang dilaporkan pada hari ini, 103 kes (1.8%) adalah daripada Kategori Tiga, Empat, dan Lima, dan 5,703 kes (98.2%) lagi adalah terdiri daripada Kategori Satu dan Dua.


Covid-19: Sebanyak 269 kes baru dicatat, tiada kematian

Sebanyak 269 kes baru Covid-19 direkodkan semalam menjadikan jumlah keseluruhan kini 5,038,812 kes.
Sementara itu, 375 pesakit turut dilaporkan sembuh, menjadikan jumlah keseluruhan kes pulih 4,992,080.
Ketika ini, 9,786 kes aktif direkodkan di mana 9,391 atau 96% daripadanya menjalani kuarantin kendiri.
Tiada pesakit ditempatkan di pusat kuarantin manakala 387 (4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 8 kes dan 4 daripadanya memerlukan bantuan alat pernafasan.
Tiada kematian direkodkan. Jumlah korban kekal 36,946 sejak pandemik melanda negara.


Setiausaha agung Umno bantah SOP PRN Melaka

Prosedur operasi standard (SOP) berkaitan Pilihan Raya Negeri (PRN) Melaka yang bakal diadakan pada 20 November akan datang sukar untuk diterima, kata Ahli Parlimen Pontian Ahmad Maslan.Beliau yang juga setiausaha agung Umno itu berkata, varian Delta dijadikan alasan untuk pelaksanaan SOP di negeri itu meskipun katanya jangkitan varian itu jarang berlaku dalam kalangan individu yang divaksin.“SOP di Melaka ini kita tak boleh terima, saya sendiri sebagai anggota yang menyokong kerajaan tak boleh terima,” katanya ketika membahaskan Ordinan Darurat di Dewan Rakyat hari ini.Beliau merujuk kepada kenyataan Menteri Kesihatan, Khairy Jamaluddin yang menyatakan sebarang aktiviti, perhimpunan atau majlis sosial berkaitan pilihan raya termasuk majlis pelancaran jentera pilihan raya tidak dibenarkan bermula hari ini.Khairy berkata, ketetapan itu dibuat di bawah Akta 342.Katanya kementerian kesihatan gusar banyak majlis politik yang tidak mematuhi SOP sebelum waktu kempen bermula.Ini kerana SOP PRN di bawah Suruhanjaya Pilihan Raya (SPR) hanya terpakai waktu kempen bermula.Menurut Ahmad, tanggapan definisi aktiviti berkaitan pilihan raya itu terlalu luas.“Kita hendak buat pilihan raya, tapi sebarang aktiviti mengenai pilihan raya tak boleh dibuat.”Justeru, beliau menyeru kerajaan menyemak semula ketetapan tersebut bagi membenarkan beberapa perkara antara ceramah kecil-kecilan dan lawatan rumah ke rumah.Terdahulu, Ahli Parlimen Kota Raja Mohamad Sabu dan Saifuddin Nasution Ismail (Kulim-Bandar Bharu) turut menyatakan bantahan terhadap SOP pada PRN Melaka.SPR menetapkan 20 November akan datang untuk menjalankan PRN Melaka selepas DUN Melaka terbubar.Tempoh berkempen ditetapkan 12 hari bermula 8 November bersamaan dengan hari penamaan calon.


PAS pertahan kerjasama dengan PN, di sebalik kritikan pemimpin Umno

PAS berkata komited untuk mempertahankan pentadbiran kerajaan Perikatan Nasional (PN) meskipun berada dalam kerjasama bersama Umno melalui Muafakat Nasional, ketika segelintir pemimpin diketuai bekas perdana menteri Najib Razak menggesa parti Islam itu untuk meninggalkan gabungan tersebut.Dalam kenyataan hari ini, PAS menegaskan pihaknya mahu bertanggungjawab dalam menguruskan negara yang disebutnya sedang berada dalam keadaan sukar.“PAS tidak mahu terlibat mahupun dilibatkan dalam sebarang polemik politik yang membawa negara ke kancah perpecahan yang sekali gus mengundang kepada ketidakstabilan, ancaman terhadap keamanan dan kehidupan ekonomi rakyat,” kata Setiausaha Agung Takiyuddin Hassan dalam kenyataan itu, sehari selepas pemimpin veteran Umno Tajuddin Abdul Rahman mengkritik kepimpinan PAS.Semalam, Tajuddin dalam ucapan pada mesyuarat Umno Bahagian Pasir Salak berkata parti Islam itu melanggar piagam Muafakat Nasional dengan menjadi sebahagian daripada parti komponen PN.“Saya ingin mengingatkan kepada para pemimpin PAS mengenai betapa pentingnya menunaikan janji. Mereka menyertai PN bersama Bersatu tanpa persetujuan kami,” katanya dalam ucapan, semalam.Malah, Najib dalam ucapan di mesyuarat Bahagian Pekan hari ini turut mendesak Umno supaya meninggalkan PN dengan mendakwa gabungan itu tidak menunaikan janji.Muafakat Nasional adalah piagam kerjasama yang ditandatangani oleh Umno dan PAS pada September 2019, ketika kedua-dua parti itu merupakan pembangkang.Beliau menegaskan PAS hanya boleh bekerjasama dengan Umno, dan bukannya Bersatu, sebuah parti yang ditubuhkan secara bersama oleh Muhyiddin pada 2016 selepas dipecat daripada kerajaan kerana lantang bersuara mengenai skandal 1MDB.Kenyataan tersebut ditentang oleh Jawatankuasa Kerja PAS Awang Hashim mengatakan Tajuddin tidak pernah terlibat dalam rundingan kerjasama ketika-tiga parti dalam mencapai kata sepakat pilihan raya.“Orang yang tidak terlibat dalam rundingan itu boleh kata apa sahaja ikut suka dia,” kata ahli Parlimen Pendang itu kepada MalaysiaNow.PAS melalui kenyataan itu turut menyeru rakan-rakan politik terutama di gabungan kerajaan supaya berlapang dada, bertolak ansur dan mengambil iktibar dari peristiwa lampau demi maslahat rakyat yang memerlukan kepimpinan yang baik dan berintegriti.“PAS amat percaya hanya perpaduan yang sejati dan ikhlas sahaja mampu membawa kepada pembinaan negara yang harmoni, maju, bersatu padu serta saling menerima dan hormat menghormati di antara rakyat pelbagai kaum, agama, adat resam dan budaya di negara kita yang tercinta ini.”


Rayuan Najib serba tidak menjadi selepas tukar peguam, mahkamah diberitahu

Mahkamah Persekutuan Putrajaya hari ini diberitahu rayuan Najib Razak ke atas keputusan perbicaraan SRC International Sdn Bhd serba tidak menjadi selepas beliau menukar peguam mewakilinya tahun lepas.
Timbalan Pendakwa Raya (TPR) V Sithambaram merujuk kepada pertukaran peguam daripada  Shafee & Co kepada pasukan guaman baharu terdiri daripada Hisyam Teh Poh Teik dan Tetuan Zaid Ibrahim Suflan TH Liew & Partners (ZIST).
“Mengapa Najib yang diwakili Muhammad Shafee Abdullah dalam kes SRC International dari peringkat Mahkamah Tinggi pada 2018 dan hanya menukar peguam pada 2022 sebelum pendengaran rayuan di Mahkamah Persekutuan, Ogos tahun lepas.
Jika tidak kerana pertukaran peguam ini, saya tidak fikir semakan ini akan dibawa ke mahkamah hari ini. Sementara tertuduh berhak memilih peguam, peguam perlu bersedia untuk bertindak dan sanggup melakukannya pada hari ditetapkan. Sebenarnya mereka tidak mahu untuk meneruskan kes ini, kerana itulah mereka mahukan penangguhan ini,” katanya.
Menyentuh kedudukan hakim Mohd Nazlan Mohd Ghazali dalam Maybank Bhd sebelum ini, pihak pendakwaan berkata ia bukanlah satu rahsia dan peranan Mohd Nazlan dalam bank itu adalah tidak relevan dengan kes Najib berkaitan SRC International.
“Ia sudah tentunya bukan suatu isu dalam semakan ini.” kata pihak pendakwaan.
Sementara itu, Shafee berkata ia adalah kali pertama pertukaran peguam berlaku dalam kes Najib dan ia dilakukan dengan niat baik.
Beliau berkata, bahkan pertukaran peguam itu kerana mahkamah tempatan tidak membenarkan Peguam Diraja Jonathan Laidlaw dari United Kingdom untuk diterima masuk sebagai peguam cara dan peguam bela bagi  mewakili Najib dalam rayuan terakhirnya.
“Justeru, tiada agenda untuk mengatur penangguhan.” kata peguam veteran itu.
Kedua-dua mereka berhujah di hadapan Hakim Besar Sabah dan Sarawak Abdul Rahman Sebli, yang mempengerusikan panel lima hakim terdiri daripada Hakim Mahkamah Persekutuan Vernon Ong Lam Kiat, Rhodzariah Bujang dan Nordin Hassan serta Hakim Mahkamah Rayuan Abu Bakar Jais.
Najib dalam permohonan semakannya memohon untuk membatalkan keputusan yang dibuat oleh panel lima hakim Mahkamah Persekutuan, diketuai Ketua Hakim Negara Tengku Maimun Tuan Mat pada 23 Ogos tahun lepas yang mengekalkan sabitan dan hukuman penjara 12 tahun dan denda.
Pendengaran bersambung 9 pagi esok.


Tiada kerakyatan, tiada ibu: Kanak-kanak 10 tahun cekal jaga bapa separa lumpuh

Meskipun baru berusia 10 tahun, Suki Wong Pei Yee sudah mempunyai tanggungjawab berat untuk menjaga bapanya yang separa lumpuh terutama selepas pemergian ibu tercinta tahun lalu.Menetap hanya berdua bersama bapanya, Wong Kon Foo di sebuah rumah kedai apartment di Damansara Damai, kedua-dua beranak itu terpaksa hidup dalam serba kekurangan apabila mereka tiada sumber pendapatan dan hanya bergantung kepada bantuan bulanan daripada Jabatan Kebajikan Masyarakat (JKM) selain ihsan orang ramai.Wong berhenti kerja sebagai seorang jurujual kereta terpakai apabila dia diserang strok kira-kira tujuh tahun lalu mengakibatkan dia terpaksa menggunakan kerusi roda.Sejak daripada insiden itu, dia dijaga oleh mendiang isterinya, Tran Diem Kiew, seorang warga Vietnam yang turut melakukan kerja-kerja sambilan seperti membantu beberapa restoran dan kedai di kawasan perumahannya.Suki berjalan untuk ke kedai berhampiran rumahnya untuk membeli barang keperluan.Namun, situasi keluarga itu bertambah buruk apabila Tran meninggal dunia pada April tahun lalu akibat jangkitan kuman pada paru-paru, menyebabkan Wong terpaksa bergantung sepenuhnya kepada Suki untuk melakukan rutin harian.Satu-satunya berita gembira bagi dua beranak itu ialah keadaan Wong yang semakin pulih apabila dia kini sudah boleh berdiri dan berjalan, namun dia masih tidak boleh menggerakkan tangan kanannya.Disebabkan itu, Suki akan membantu bapanya mandi, menyediakan sarapan pagi, mengemas rumah, basuh baju serta keluar dan membeli barangan keperluan di pasaraya kecil terdekat.“Suki pandai cuci sayur, beras dan masak nasi tetapi saya tidak benarkan dia masak menggunakan dapur gas atas faktor keselamatan, itu tugas saya,” kata Wong kepada MalaysiaNow.“Ia agak mencabar kerana saya hanya boleh menggunakan tangan kiri, iaitu bukan tangan dominan dan saya tidak boleh lepaskan tongkat dengan begitu lama kerana akan terjatuh.”Suki ke rak barangan kering di kedai untuk mencari barang keperluan.Menceritakan lanjut, Wong akui walaupun hidup dalam serba kekurangan, keadaan sekarang adalah jauh lebih baik berbanding tahun lalu apabila dua beranak itu terpaksa kibarkan “bendera putih” di tingkap rumahnya sebagai isyarat mereka terputus bekalan makanan ketika penularan Covid-19 sedang berada di tahap kemuncaknya.“Pada saat itu, saya seolah-olah sudah mati akal. Saya bimbangkan dengan keadaan Suki.“Saya tak makan tidak mengapa kerana saya boleh tahan tetapi dia masih kanak-kanak,” katanya sebak.Namun begitu, Wong berkata terdapat hikmah daripada insiden itu apabila situasi tersebut menyebabkan ramai dalam kalangan jirannya mula mengambil tahu terhadap keadaan semasa mereka.“Dari semasa ke semasa, jiran-jiran akan bertanya khabar dan ada yang menjenguk untuk melihat keadaan kami selain menyumbang makanan dan makanan keperluan,” tambah Wong.Melangkah ke hadapan, Wong amat bimbang terhadap masa depan Suki kerana anak tunggalnya itu tidak bersekolah disebabkan status kewarganegaraan memandangkan perkahwinannya bersama Tran tidak didaftarkan.Suki dan bapanya menikmati ayam goreng di ruang tamu rumah mereka.Akibat daripada situasi ini, Suki hanya duduk di rumah membantu bapanya dan hanya mengenali dunia luar menerusi tontonan televisyen.“Dulu ibunya ada ajar Suki ABC tetapi masih belum capai tahap membaca. Sehingga ke hari ini Suki masih buta huruf.“Tetapi, selain daripada bercakap dalam bahasa Mandarin, Suki juga pandai bertutur dalam bahasa Vietnam dan Melayu,” katanya.Mengulas lanjut, Wong mengharapkan anaknya dapat berpeluang untuk pergi ke sekolah dan mendapatkan pendidikan seperti kanak-kanak lain sebagai jaminan masa depan yang lebih cerah.Suki mendengar ketika bapanya diwawancara MalaysiaNow.Selain daripada faktor kewarganegaraan, Wong juga mendedahkan dia tidak mampu menghantar Suki ke sekolah disebabkan situasi kewangannya.Malah, disebabkan Suki hanya berada di rumah menjaga bapanya, dia juga tidak mempunyai kawan untuk bermain.“Ini menyebabkan hidupnya agak sunyi. Dia tiada kawan, malah, satu-satunya kawan yang dia kenal sebelum ini juga sudah pindah.“Saya sangat bimbangkan masa depan Suki. Pendidikan adalah satu-satunya harapan untuk dia keluar daripada kehidupan ini.“Sebab itu saya rayu dia diberi peluang untuk ke sekolah dan belajar menjadi seorang insan yang berpendidikan dan lebih arif mengenai dunia luar,” kata Wong.


BN yakin tawan lebih 112 kerusi Parlimen, kata Ismail

Barisan Nasional (BN) yakin mampu menguasai lebih 112 kerusi Parlimen pada Pilihan Raya Umum ke-15 (PRU15) bagi membentuk kerajaan Persekutuan.
Perdana Menteri Ismail Sabri Yaakob, yang juga Naib Presiden Umno, berkata berdasarkan maklumat terkini kempen PRU15 yang dibentangkan pada mesyuarat "top five" parti itu di Kuala Lumpur hari ini, perkembangan penerimaan pengundi terhadap BN yang diterima beliau amat positif.
"Top five" Umno merujuk kepada Presiden Ahmad Zahid Hamidi, Timbalan Presiden Mohamad Hasan serta tiga naib presiden iaitu Mohamed Khaled Nordin, Ismail dan Mahdzir Khalid.
Ismail berkata walaupun BN boleh membentuk kerajaan dengan 112 kerusi namun beliau percaya ia tidak akan bersendirian dalam membentuk kerajaan sebaliknya bersama dengan rakan BN dari Sabah dan Sarawak supaya lebih stabil.
"Kita memerlukan kerajaan yang lebih kuat. Kita perlukan rakan-rakan di Sabah dan Sarawak untuk bersama kita dan mengharapkan sokongan mereka untuk memperkuatkan kerajaan yang dibentuk pada masa akan datang.
"Walaupun 112 (kerusi Parlimen) sudah boleh membentuk kerajaan kerana tidak boleh lagi berlaku lompat parti tetapi kita mahu kerajaan yang lebih kuat bagi menjamin kestabilan dan kemakmuran negara,” katanya pada sidang media selepas menghadiri program ramah mesra di Kampung Batu Bor hari ini.


PPR kini dikenali Rumah Malaysia, kata menteri

Projek Perumahan Rakyat (PPR) akan dijenamakan semula sebagai Rumah Malaysia bermula projek tahun ini, selain keluasan rumah ditambah kepada 900 kaki persegi (kps) berbanding 700 kps sekarang, kata Menteri Perumahan dan Kerajaan Tempatan Zuraida Kamaruddin.Selain itu, beliau berkata kadar sewa perumahan tersebut di seluruh negara juga akan diselaraskan.Ini merupakan sebahagian pembaharuan dasar yang dibuat oleh kementerian bagi meningkatkan keselesaan dan mutu hidup rakyat, sekali gus menjadikan mereka rakyat yang berkualiti tinggi, katanya pada sidang media selepas Majlis Penyerahan Kunci Rumah Taman Seri Molek Perdana Fasa 1 dan PPR Taman Perling Johor, di sini hari ini.Turut hadir Timbalan Menterinya Ismail Abd Muttalib serta Pengerusi Jawatankuasa Perumahan dan Kerajaan Tempatan Johor, Ayub Jamil.Mengulas lanjut, Zuraida berkata pelbagai fasiliti seperti taman permainan, dewan dan rumah ibadat juga harus disediakan dalam projek Rumah Malaysia bagi mewujudkan persekitaran yang sihat, selain penubuhan jawatankuasa penduduk yang bertanggungjawab terhadap penyelenggaraan dan keselamatan.Selain itu, kementerian juga menetapkan Rumah Malaysia perlu didiami oleh pemohon yang layak dalam tempoh tiga bulan selepas siap bagi menangani masalah kediaman tidak berpenghuni.“Kerajaan negeri hendaklah beri kerjasama dalam mendapatkan pengisian. Ini termasuk memberi sewaan selama dua tahun sementara pemohon terlibat menguruskan pinjaman bank dan sebagainya.“Sekiranya selepas tempoh dua tahun mereka masih gagal mendapatkan pinjaman bank, kerajaan negeri harus mengambil keputusan sama ada memberikan tempoh lanjutan sewaan atau mencari pemohon baharu,” katanya.Zuraida berkata untuk tahun ini, sebanyak 11 projek Rumah Malaysia membabitkan 4,120 unit akan dibina di seluruh negara dengan tiga daripadanya di Johor, iaitu di Kluang, Sembrong dan Pengerang.Kesemua projek terbabit masih dalam proses tender.Berhubung majlis hari ini, Zuraida berkata penyerahan kunci itu melibatkan 160 unit kediaman dan lapan unit kedai daripada keseluruhan 972 unit di Taman Seri Molek Perdana, serta 525 unit PPR Taman Perling.


Denmark sekat penggunaan vaksin J&J dalam program vaksinasi

Denmark mengumumkan akan menyekat penggunaan vaksin Covid-19 keluaran Johnson & Johnson (J&J) dalam program imunisasi kebangsaannya ekoran kebimbangan berhubung isu darah beku selepas langkah sama diambil terhadap vaksin AstraZeneca.Pihak berkuasa kesihatan Denmark memaklumkan bahawa Agensi Perubatan Eropah (EMA) telah menyimpulkan wujud kaitan antara kes darah beku kronik yang jarang berlaku dengan vaksin J&J.Sebelum ini EMA dan Pertubuhan Kesihatan Sedunia (WHO) menyarankan vaksin J&J digunakan kerana manfaatnya melebihi risiko.Bagaimanapun kerajaan Denmark berkata, situasi epidemiologi semasa di negara Scandinavia itu menunjukkan tiada keperluan untuk ia menggunakan vaksin J&J dan akan sepenuhnya bergantung dengan vaksin Pfizer/BioNTech dan Moderna.“Pihak berkuasa kesihatan Denmark memutuskan manfaat penggunaan vaksin Covid-19 keluaran J&J tidak melebihi risiko kemungkinan kesan sampingannya terhadap penerima vaksin itu.“Sehubungan itu, pihak berkuasa kesihatan Denmark akan meneruskan program imunisasi besar-besaran terhadap Covid-19 tanpa vaksin J&J,” katanya dalam satu kenyataan.Pihak berkuasa Denmark juga turut memaklumkan bahawa setakat ini, epidemik di negara itu terkawal dan program agihan vaksin menggunakan bekalan vaksin sedia ada, sudah berada pada tahap memuaskan.Bagaimanapun, Denmark mengakui keputusan menolak penggunaan vaksin J&J memberi maksud bahawa kempen imunisasi di negara itu akan tertangguh selama empat minggu.Ia menjangka semua individu berusia 16 tahun ke atas akan selesai menerima vaksin menjelang hujung Ogos depan.Pada pertengahan bulan lalu, Denmark mengumumkan tidak akan menggunakan vaksin AstraZeneca selepas menangguhkan penggunaannya pada Mac atas kebimbangan sama.Ia menjadikan Denmark sebagai negara pertama di Eropah yang menyekat penggunaan vaksin AstraZeneca.


Tahanan tertua Palestin, maut dalam penjara Israel

Seorang tahanan wanita warga Palestin berusia 68 tahun meninggal dunia di penjara Israel pagi Sabtu dan punca sebenar kematian masih belum diketahui, menurut kenyataan Pertubuhan Kelab Tahanan Palestin.Sa’deya Farajallah, ibu kepada lapan anak berasal dari bandar Hebron, Tebing Barat itu meninggal dunia di penjara Damon di utara Israel, lapor Xinhua.Farajallah merupakan tahanan wanita tertua dan ditahan ketika cuba menikam tentera Israel berhampiran Masjid Ibrahimi, Hebron pada Disember 2021.Pihak berkuasa Israel masih belum mengeluarkan sebarang kenyataan rasmi mengenai kejadian itu.Perkhidmatan Penjara Israel memaklumkan, Farajallah menghidap penyakit kronik dan menerima rawatan berkala di hospital dan kembali ke penjara pada minggu ini.Siasatan sudah dijalankan berhubung punca kematiannya.Tayseer Farajallah, merupakan adik lelaki Sa’deya, memberitahu Xinhua bahawa kakaknya tidak mengalami sebarang penyakit dan mendakwa “Sa’deya diseksa dalam penjara” serta “pihak penjara mengabaikan dirinya tanpa diberi rawatan yang sewajarnya.”Dia berkata “ahli keluarga tidak dibenarkan melawatnya dengan memberikan pelbagai alasan,” menuduh pihak berkuasa Israel “bertanggungjawab sepenuhnya” atas kematian Sa’deya dan menuntut agar bedah siasat dilakukan bagi mengenalpasti punca utama kematiannya.Perdana Menteri Palestin Mohammed Ishtaye turut menuntut agar pihak berkuasa Israel bertanggungjawab sepenuhnya atas kematian Farajallah akibat kecuaian perubatan, menyeru jawatankuasa hak asasi manusia antarabangsa untuk menjalankan siasatan dan memberi tekanan kepada Israel supaya membebaskan semua tahanan wanita, terutama yang sakit dan kanak-kanak.Kematian Farajallah menjadikan jumlah tahanan Palestin yang mati di penjara Israel sejak 1967 mencecah 230, lapor Agensi Berita Rasmi Palestin WAFA.Menurut Suruhanjaya Hal Ehwal Tahanan dan Bekas Tahanan Pertubuhan Pembebasan Palestin, kira-kira 500 tahanan yang sakit berada dalam penjara Israel, dengan hampir 50 kes memerlukan rawatan khas.


Hamzah pulih Covid-19, dibenarkan pulang

Menteri Dalam Negeri Hamzah Zainudin dibenarkan keluar dari hospital pada Ahad lepas setelah disahkan pulih sepenuhnya daripada Covid-19.Setiausaha Akhbar beliau, Zulkifli Bujang yang mengesahkan perkara itu kepada Bernama berkata Hamzah juga berada dalam keadaan baik.Hamzah disahkan positif Covid-19 pada 12 Januari lalu dan menjalani rawatan serta kuarantin di Pusat Perubatan Universiti Malaya (PPUM).Sementara itu, Hamzah dalam kenyataannya melahirkan penghargaan kepada doktor, jururawat serta barisan petugas hadapan yang memberikan perkhidmatan cemerlang dan layanan mesra tidak mengira penat lelah sepanjang tempoh rawatannya.“Kepada semua pihak yang bertanya khabar, memberikan kata semangat dan mendoakan kesihatan saya, terima kasih saya ucapkan. Keprihatinan anda semua memberikan kekuatan kepada saya untuk terus melawan virus Covid-19,” katanya.Beliau turut menyeru kepada semua rakyat Malaysia untuk terus mematuhi SOP ditetapkan oleh kementerian kesihatan serta memberikan kerjasama penuh kepada barisan petugas hadapan dan kerajaan dalam usaha memutuskan rantaian penularan pandemik Covid-19.“Saya berdoa ke hadrat Allah SWT agar kita semua diberikan nikmat kesihatan dan sentiasa mendapat perlindungan daripada-Nya,” katanya.


Sorry.


Perbincangan dengan etnik Rohingya perlu diadakan

CAP mencadangkan suatu diskusi dengan ketua komuniti etnik Rohingya diadakan di Gertak Sanggul untuk mengaturkan perhubungan yang lebih baik antara mereka dengan masyarakat tempatan.Oleh kerana ada aduan yang dinyatakan oleh seorang penduduk, maka adalah wajar pihak berkuasa mengambil langkah untuk menyiasat dan mencari jalan terbaik mengatasi isu yang dibangkitkan.Mengikut pengadu, mereka telah berada di kawasan tersebut lebih 10 tahun.Lantaran itu sepatutnya sosialisasi yang baik dapat diwujudkan dan budaya yang sihat antara penduduk dapat terjalin.Difahamkan kebanyakan mereka dipercayai bekerja sebagai nelayan. Sudah pasti ini adalah pilihan yang mereka ada untuk mencari nafkah hidup.Suatu penyelesaian perlu dicari agar mereka juga boleh menjalani hidup bersama masyarakat tempatan.Mengikut pengadu , kehadiran mereka mencecah 800 orang di sekitar kawasan berkenaan. Pihak berkuasa harus mengadakan bancian yang tepat.Komuniti mereka yang semakin besar memerlukan pengaturan yang baik bagi mengelak sebarang perselisihan dengan penduduk setempat.Aduan mengenai adanya pelanggaran batas agama perlu disiasat. Namun sudah sampai masanya pihak agensi agama mengambil berat kehidupan mereka kerana mereka juga adalah beragama Islam. Urusan yang berkaitan agama perlu diberi perhatian agar kehidupan mereka lebih teratur dan terkawal.Dalam keadaan keterbatasan hidup, realiti mereka tinggal berhimpit adalah kerana kemiskinan. Oleh itu nasihat dan alternatif perlu diberi supaya tidak berlaku hal yang tidak sepatutnya.Kami turut prihatin mengenai aduan yang mengatakan anak kecil dibiarkan berkeliaran termasuk pada waktu malam. Kami berpendapat ini adalah akibat anak-anak mereka tidak mendapat peluang pendidikan dan bimbingan yang sempurna.Masyarakat tempatan wajar mendekati mereka dengan terbuka untuk melibatkan mereka dengan aktiviti sosial secara bersama. Pergaulan dengan mereka perlu datang dari masyarakat tempatan agar mereka tidak merasa kehadhiran mereka tidak diterima.Pendekatan terbaik ialah dengan berinteraksi dengan mereka dan membantu agar mereka tidak terlibat dengan perkara tidak sihat.Kami menganjurkan agar kerja kemasyarakatan dari semasa ke semasa diatur agar mereka turut menjaga kebersihan pantai.Kami bersetuju agar mereka tidak dihalang mencari rezeki. Oleh kerana itu pihak berkuasa harus mengendali soal keizinan mereka mencari nafkah dikawasan berkenaan dengan syarat yang munasabah.Mohideen Abdul Kader adalah presiden Persatuan Pengguna-Pengguna Pulau Pinang (CAP).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Indonesia kutuk tindakan Israel sahkan penempatan haram di Palestin

Indonesia mengecam sekeras-kerasnya tindakan Israel mengesahkan sembilan penempatan Yahudi di Tebing Barat baru-baru ini kerana melanggar undang-undang antarabangsa dan resolusi Pertubuhan Bangsa-Bangsa Bersatu.
Negara dengan populasi umat Islam terbesar di dunia itu menyertai tindakan Kesatuan Eropah (EU) mengecam rancangan Israel untuk membina 10,000 penempatan baharu di kawasan itu.
Kementerian Luar dalam satu kenyataan pada Rabu menjelaskan bahawa tindakan Israel akan mencetuskan ketegangan dan ketidakstabilan di rantau itu.
“Masyarakat antarabangsa perlu bersatu menggesa Israel menghentikan tindakan ini dan terus mendesak kepada penyelesaian dua negara,” menurut kenyataan itu.
Pada Isnin, ketua dasar luar EU Josep Borrell berkata blok itu menolak keputusan dibuat pihak berkuasa Israel.
Borrell berkata, penempatan Yahudi adalah haram di bawah undang-undang antarabangsa dan mengulangi bahawa EU tidak mengiktiraf sebarang perubahan yang dibuat di luar sempadan 1967.


Doktor swasta dakwa wujud ‘sogokan’ dalam pemerolehan vaksin

Seorang doktor hospital swasta melancarkan serangan terhadap program vaksinasi Covid-19 Malaysia, menuduh Jawatankuasa Khas Jaminan Akses Bekalan Vaksin (JKJAV) bukan sahaja menguruskan pandemik secara “flip flop” bahkan mengamalkan rasuah.Dr Musa Nordin juga mempersoalkan mengapa Bahagian Regulatori Farmasi Negara (NPRA), pihak berkuasa kelulusan ubat-ubatan di bawah kementerian kesihatan masih belum memberikan lampu hijau mengenai vaksin Moderna.“Sekiranya anda mahukan jawapan ringkas, saya boleh katakan, saya rasa, tidak cukup sogokan,” kata Musa yang merupakan pakar kanak-kanak di KPJ Damansara, memberitahu forum maya bersama Dr Mahathir Mohamad dan Rafidah Aziz hari ini.Musa, yang turut dinamakan oleh Mahathir sebagai ahli majlis pemulihan negara yang mahu ditubuhkan beliau turut dilihat menyasarkan Menteri Kesihatan Adham Baba dan Menteri Sains, Teknologi, dan Inovasi Khairy Jamaluddin yang bersama-sama mempengerusikan JKJAV.Beliau berkata kedua-dua menteri itu salah dalam meramalkan jumlah dos vaksin yang dapat diberikan pada peringkat awal program imunisasi Februari lalu.Walaupun mengakui kadar tinggi vaksinasi Malaysia, yang ketika ini mengungguli carta tertinggi di dunia, Musa bagaimanapun berkata Malaysia kini sedang berdepan varian Delta.Beliau mengkritik apa yang disifatkan sebagai dasar “flip flop” dari JKJAV mengenai pemberian vaksin kepada remaja, selain isu pemerolehan vaksin Sinovac.Musa mendakwa vaksin Sinovac tidak berkesan dalam melawan varian Delta, mengatakan penerima vaksin buatan China itu harus diberi suntikan booster vaksin tanpa ditangguh lagi.“Masalah JKJAV ini adalah sikap tunggu dan lihat mereka,” katanya.Tahun lalu, Musa yang merupakan penyokong kuat pemimpin Pakatan Harapan dan aktif dengan NGO Islam yang mempunyai hubungan dengan ahli Parlimen pembangkang menuduh Ketua Pengarah Kesihatan Dr Noor Hisham Abdullah gagal melindungi barisan hadapan dalam usaha memerangi wabak Covid-19.Ulasan beliau itu telah dikecam orang ramai dan doktor-doktor veteran.


Warga New York adakan tunjuk perasaan bantah Israel serang Gaza

Penduduk New York City berhimpun di jalan-jalan raya di pusat bandar Manhattan sebagai membantah serangan udara Israel di Gaza, lapor Sputnik.Ratusan penunjuk perasaan sambil mengibarkan bendera Palestin dan memakai selempang “keffiyeh”, berhimpun di hadapan Konsulat Israel di New York pada Selasa.“Dari sungai ke laut – Palestin akan bebas,” teriak seorang daripada ketua penunjuk perasaan. Mereka membawa bersama pelbagai jenis sepanduk antaranya “Berhenti bom kanak-kanak yang tidak bersalah”, “Bebaskan Palestin”, “Palestine will never die”, “Tamatkan semua bantuan AS kepada Israel”.Turut kelihatan kehadiran ramai anggota polis di sekitar ibu pejabat Pertubuhan Bangsa-Bangsa Bersatu (PBB) yang terletak tidak jauh dari lokasi tunjuk perasaan.Seorang pengawal keselamatan berkata kawalan diperketat sebagai langkah berjaga-jaga kemungkinan penunjuk perasaan akan menyerbu bangunan pertubuhan badan dunia itu.Majlis Keselamatan PBB telah dikritik hebat, termasuk duta Palestin untuk PBB Riyad Mansour, kerana gagal mengadakan gencatan senjata di Timur Tengah.Selepas tiga kali mesyuarat dalam masa seminggu, Majlis Keselamatan PBB masih dilihat gagal memainkan peranannya apabila Amerika Syarikat terus menyekat sebarang pernyataan berhubung keganasan di Gaza.Pertempuran terbaru meletus minggu lalu berikutan keganasan melampau rejim Israel terhadap penduduk Palestin di wilayah yang diduduki.


Republik Czech akan adakan pusingan akhir pemilihan presiden

Republik Czech akan mengadakan pusingan akhir pilihan raya presiden dari 27 hingga 28 Januari, lapor Sputnik.
Jeneral tentera Czech yang bersara dan bekas pengerusi Jawatankuasa Ketenteraan Nato Petr Pavel dan bekas Perdana Menteri Andrej Babis akan bertanding selepas masing-masing menerima 35.4% dan 34.99% undian pada pusingan pertama.
Tinjauan pendapat terkini menunjukkan Pavel merupakan calon pilihan untuk memenangi pusingan seterusnya dan menggantikan pemimpin penyandang Milos Zeman.


Adam Radlan hadapi 2 lagi pertuduhan rasuah berkait projek JanaWibawa

Ahli perniagaan, Adam Radlan Adam Muhammad yang didakwa semalam atas dua pertuduhan rasuah, hari ini didakwa lagi di Mahkamah Sesyen Shah Alam atas dua pertuduhan menerima rasuah berjumlah RM4.1 juta berhubung projek JanaWibawa.
Adam Radlan, 42, yang juga Timbalan Ketua Bahagian Bersatu Segambut mengaku tidak bersalah selepas kedua-dua pertuduhan terhadapnya itu dibacakan di hadapan hakim Rozilah Salleh.
Mengikut kedua-dua pertuduhan itu, ahli perniagaan berkenaan didakwa menerima suapan berjumlah RM4.1 juta daripada Lian Tan Chuan dan Mat Jusoh Mamat melalui akaun CIMB Bank Bhd milik syarikat Bayu Bumiraya Sdn Bhd yang dia adalah pengarah syarikat berkenaan.
Ia  sebagai upah bagi tertuduh membantu syarikat Nepturis Sdn Bhd serta MIE Infrastructure & Energy Sdn Bhd bagi mendapatkan dua projek iaitu Ibu Pejabat Daerah Klang Utara dan pembinaan jalan Sungai Adam ke Kampung Banat, Perlis daripada kerajaan Malaysia masing-masing bernilai RM141 juta serta RM47.8 juta.
Adam Radlan didakwa melakukan kesalahan itu di CIMB Bank Bhd cawangan Jaya One, Petaling Jaya antara 26 November 2021 dan 5 Januari 2023 mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang memperuntukkan hukuman penjara maksimum 20 tahun dan denda tidak kurang lima kali ganda nilai suapan atau RM10,000 atau mana-mana yang lebih tinggi, jika sabit kesalahan.
Timbalan Pendakwa Raya SPRM Allan Suman Pillai memohon wang jaminan RM500,000 dan dua orang penjamin untuk setiap pertuduhan serta tertuduh perlu melapor diri setiap dua bulan sekali ke pejabat SPRM dan menyerahkan pasport kepada mahkamah.
Peguam Rajan Navaratnam yang mewakili Adam Radlan memohon agar wang jaminan dikurangkan kepada RM300,000 untuk kedua-dua pertuduhan memandangkan akaun tertuduh sudah dibekukan dan kini menanggung empat orang anak dan ibunya.
Rozilah membenarkan Adam Radlan diikat jamin RM300,000 dengan dua orang penjamin bagi setiap pertuduhan serta syarat tambahan iaitu melapor diri ke pejabat SPRM di Putrajaya sebulan sekali.
Rozilah berkata sekiranya pertuduhan di Mahkamah Sesyen Kuala Lumpur digugurkan, pihak pendakwaan diminta memindahkan pasport tertuduh untuk disimpan di Mahkamah Sesyen Shah Alam.
Di Mahkamah Sesyen Kuala Lumpur semalam, Hakim Suzana Hussin membenarkan Adam Radlan diikat jamin RM120,000 dengan dua penjamin serta syarat tambahan pasport diserahkan kepada mahkamah dan melapor diri di pejabat SPRM berhampiran sebulan sekali sehingga kes selesai.
Rozilah menetapkan sebutan semula kes pada 14 April depan.
Sebelum ini Timbalan Perdana Menteri Ahmad Zahid Hamidi dilaporkan berkata projek JanaWibawa ditangguh pelaksanaannya bagi meneliti semula sama ada tatacara perolehannya dibuat mengikut peraturan ditetapkan perbendaharaan.
Menurut Zahid yang juga Menteri Kemajuan Desa dan Wilayah, penangguhan projek melibatkan nilai RM5.7 bilion itu dibuat kerana terdapat unsur kaedah perolehan dibuat secara tender terpilih atau runding terus.


Anak Marcos menang ketika Sri Lanka merusuh

Dunia agak terkejut apabila Ferdinand Marcos Jr atau Bongbong menang dalam pilihan raya presiden Filipina minggu lalu.Pada waktu sama, berita antarabangsa di televisyen turut memaparkan rusuhan besar-besaran di Colombo, Sri Lanka apabila rakyat marah terhadap para pemimpin mereka.Apa yang berlaku di Filipina dan Sri Lanka itu tidaklah berkait.Tetapi saya pernah menonton satu filem mengenai revolusi “kuasa rakyat” yang memaparkan detik-detik kejatuhan Ferdinand Marcos dengan penggambarannya dilakukan di Colombo, Sri Lanka.Filem yang turut ditayangkan di televisyen Malaysia pada tahun 2000-an itu menceritakan semula peristiwa kebangkitan rakyat terhadap Marcos dan pemerintahannya.Tetapi dalam filem itu, terlihat orang ramai yang berhimpun dan berdemonstrasi itu merupakan rakyat Sri Lanka.Mereka berlakon untuk filem itu.Adalah suatu yang ironi bahawa kini Sri Lanka sedang melalui satu gelombang kebangkitan rakyat yang berupa demonstrasi dan rusuhan menuntut kerajaan sekarang meletak jawatan kerana membawa Sri Lanka kepada krisis ekonomi, daripada inflasi tinggi hingga kepada kebankrapan negara.Ironi itu menjadi berganda pabila anak Marcos berjaya menjadi presiden.Walaupun beliau tidaklah bertanggungjawab terhadap apa yang dilakukan oleh bapanya tetapi Bongbong tetap merupakan anggota keluarga, parti dan elit yang pernah merosakkan Filipina, walaupun mereka berlainan generasi.Semasa Marcos berkuasa, Bongbong sempat menjadi naib gabenor wilayah pada usia 23 tahun dan terlibat juga dengan mempertahankan dasar-dasar kediktatoran melalui undang-undang tentera rejim bapanya.Kemenangan beliau sebenarnya tidak mengejutkan sangat kerana Bongbong sentiasa peroleh tapak politik di Filipina sejak beliau kembali aktif dan terus menambah pengaruh hinggakan mampu menyandang kerusi senator di kongres.Tetapi kemenangan itu juga menunjukkan rakyat Filipina khususnya generasi baru bersedia untuk melupakan legasi kekejaman Marcos dan usaha rakyat yang sanggup berkorban nyawa untuk menjatuhkan rejim diktator beliau itu.Sementara di Sri Lanka pula, rakyat tidak dapat menerima kerajaan yang gagal terutama dalam hal ekonomi kerana kesannya ditanggung secara langsung oleh orang ramai.Walaupun kerajaan Colombo dipilih secara demokratik tetapi pemerintahan dikuasai oleh satu keluarga dengan anggota-anggotanya secara terang-terang dilantik ke jawatan tinggi.Apa yang berlaku di Filipina dan Sri Lanka menimbulkan persoalan mengenai amalan sistem demokrasi di negara-negara Asia.Adakah ia berkesan untuk memberi kemakmuran kepada rakyat?Atau akhirnya negara berkenan akan terjebak dengan korupsi, nepotisme dan penyalahgunaan kuasa?Filipina dan Sri Lanka patut mampu menjadi lebih maju daripada keadaan sekarang ini.Pada tahun 1960, kedudukan Ceylon, nama lama Sri Lanka dan Filipina adalah lebih baik daripada Malaya.Sri Lanka seperti Malaya adalah bekas tanah jajahan Britain dan anggota Komanwel yang mewarisi sistem pentadbiran British.Kedudukan geostrategik menjadikan Colombo semakmur Singapura.Rancangan Colombo yang turut memberi manfaat kepada Malaya digubal di situ.Pada satu masa dulu, orang dari Asia Timur yang pergi ke Eropah mesti singgah Colombo.Tetapi kini tempat persinggahan sudah beralih ke Dubai.Filipina pula adalah bekas tanah jajahan Amerika Syarikat (AS) yang mewarisi sistem dari sana, khususnya idea-idea mengenai demokrasi dan hak asasi.Negaranya besar dan mempunyai penduduk yang ramai.Ada satu masa, Manila lebih maju daripada Singapura dan Kuala Lumpur.Pusat penyelidikan padi turut terletak di situ.Pada tahun 1970-an, orang Malaysia yang memerlukan pembedahan jantung perlu diterbangkan ke Manila.Tetapi kedua-dua negara tidak dapat mengurus minoriti mereka dengan sempurna.Dari awal kemerdekannya, Sri Lanka yang majoriti penduduknya beragama Buddha menghadapi gerakan pemisah minoriti besar Tamil yang beragama Hindu.Sementara Filipina yang majoriti penduduknya beragama Kristian menghadapi gerakan pemisah minoriti Moro yang beragama Islam.Ferdinand Marcos Sr, menjadi presiden melalui pilihan raya presiden dengan undi yang besar pada tahun 1965.Marcos, seorang peguam muda dengan isteri yang menawan, Imelda memberi harapan besar kepada rakyat bahawa beliau akan menjadikan Filipina lebih baik.Pada tahun 1965, Indonesia juga sedang berganti era.Kemunculan Suharto menggantikan Sukarno memberi harapan pada rakyat bahawa Indonesia akan menjadi lebih baik.Sementara itu, Singapura pula muncul sebagai sebuah negara berjaya di bawah Lee Kuan Yew.Pada masa itu Malaysia masih di bawah Tunku Abdul Rahman.Sementara Sri Lanka ditadbir oleh Srimavo Bandaranaike.Menjelang tahun 1970, kedua-duanya sedang kehilangan sokongan rakyat.Tetapi pada sidang kemuncak Asean pertama di Bali pada Februari 1976, harapan kemakmuran untuk Asia Tenggara amat tinggi dengan pemimpin-pemimpin yang dilihat mampu mengubah negara masing-masing.Ketika itu saya berusia 17 tahun dan melihat gambar barisan pemimpin utama Asean, Abdul Razak Hussein, Suharto, Marcos dan Lee Kuan Yew di muka depan akhbar-akhbar dengan perasaan penuh harapan terhadap masa depan rantau ini.Dari sudut pandangan AS, setiap pemimpin lima negara Asean itu adalah mesra Barat.Asean menjadi benteng kepada kemaraan komunis di Indochina.Pertama kali saya melihat Marcos adalah semasa upacara pengebumian Allahyarham Razak di makam Masjid Negara pada tahun 1976.Saya berada di tengah-tengah orang ramai berdiri berhampiran laluan orang kenamaan luar negara yang hadir untuk memberi penghormatan akhir.Marcos berjalan bersebelahan Perdana Menteri Australia Gough William.Ketiadaan Razak merupakan kehilangan besar bagi Malaysia dan Asean.Malaysia tidak dapat merasakan apa yang sebenarnya hendak dibawa oleh beliau secara sepenuhnya.Harapan rakyat Filipina terhadap Marcos akhirnya berkecai apabila pemimpin mereka bertukar menjadi diktator melalui peristiharan undang-undang tentera.Keluarga Marcos bermewah ketika mana rakyat mennggung masalah ekonomi.Akhirnya, kerajaan Marcos pun tumbang dan beliau lari ke Hawaii pada tahun 1986.Demonstrasi dan rusuhan yang digelar “Revolusi Kuasa Rakyat” di bawah pimpinan Corazon Aquino.Pada masa itu dunia Barat mengalu-alukan kebangkitan rakyat sebagai gelombang demokrasi global.Menjelang tahun 1980-an sememangnya dunia menyaksikan gelombang demokrasi di Asia Timur iaitu Korea Selatan dan Taiwan.Namun begitu, Sri Lanka yang konsisten mengamalkan demokrasi sentiasa dirundung krisis politik dan juga bertahun-tahun melawan pemberontakan.Demokrasi tidak menjamin kemakmuran.Walaupun kediktatoran berakhir, era pasca Marcos yang mewujudkan kestabilan tidak membawa kesenangan ekonomi kepada rakyatnya.Akhirnya rakyat Filipina memilih kembali anggota keluarga Marcos.Harapan adalah tinggi kepada Bongbong supaya menjadi presiden yang bukan saja lebih baik daripada Marcos tetapi juga presiden-presiden selepas beliau.Keadaan Sri Lanka adalah lebih rumit lagi.Ia sedang bergolak dengan penghujungnya tidak dapat dijangkakan.Sekurang-kurangnya Filipina berada dalam keadaan stabil apabila Marcos Jr mengangkat sumpah nanti.Apa yang jelas, rakyat tidak boleh meletak harapan terlalu tinggi kepada pemimpin.Kemeriahan kempen pilihan raya perlu dilihat dengan kepala dingin dan tidak terlalu mengharapkan.Ahli politik yang walaupun mempunyai banyak kuasa tetapi terhad dalam memberikan kesenangan kepada rakyat.Apa yang boleh dilakukan ialah bersikap realistik dan menolak ahli politik yang jelas tidak jujur.


Kadar vaksinasi meningkat, 70.6% populasi lengkap divaksinasi

48,181,111 suntikan dos vaksin telah diberikan di bawah Program Imunisasi Covid-19 Kebangsaan (PICK) termasuk 134,684 dos yang diberikan semalam.Ia menjadikan jumlah keseluruhan individu lengkap divaksinasi sebanyak 23,052,952 dan mereka yang telah menerima sekurang-kurangnya satu suntikan sebanyak 25,256,025.Dari sudut peratusan, 94% populasi dewasa telah lengkap divasinasi sementara 97.2% lagi telah menerima satu suntikan vaksin.Sementara itu, bagi populasi keseluruhan, 70.6% populasi telah menerima vaksin lengkap dan 77.3% lagi telah menerima sekurang-kurangnya satu dos vaksin termasuk suntikan tunggal vaksin CanSino.Kelantan dan Sabah kekal berada di bawah kadar 80% vaksinasi bagi dewasa masing-masing 76.8% dan 71%.


GRS belum buat keputusan bertanding PRK Batu Sapi

Gabungan Rakyat Sabah (GRS) masih belum membuat keputusan untuk bertanding Pilihan Raya Kecil (PRK) Parlimen Batu Sapi, sehari selepas Barisan Nasional (BN) mengumumkan menarik diri semalam berikutan kebimbangan terhadap peningkatan jangkitan Covid-19.Timbalan Presiden Bersatu Ahmad Faizal Azumu menyatakan parti-parti yang menyokong Perikatan Nasional (PN) dalam Gabungan Rakyat Sabah (GRS) perlu bertemu dalam masa terdekat untuk berbincang mengenai perkara ini.“Kita masih perlu melihat terlebih dahulu disebabkan peningkatan kes positif Covid-19,” katanya kepada MalaysiaNow.GRS yang terdiri daripada PN, Barisan Nasional (BN) dan PBS ditubuhkan untuk berdepan dengan Warisan Plus dan memenangi Pilihan Raya Negeri (PRN) Sabah baru-baru ini.PRK kerusi Parlimen Batu Sapi terpaksa diadakan berikutan kematian penyandangnya, VK Liew yang juga bekas menteri di Jabatan Perdana Menteri ketika Pakatan Harapan (PH) memerintah minggu lalu.Semalam PCS yang diketuai bekas menteri luar, Anifah Aman turut mengambil keputusan untuk tidak menyertai PRK Parlimen Batu Sapi.Setiausaha Agung PCS Ansari Abdullah berkata, keputusan itu dibuat selepas mengambil kira kepentingan nyawa dan keselamatan rakyat susulan peningkatan kes Covid-19 di Sabah sejak kebelakangan ini.Beliau berkata, Sabah tidak mampu dan tidak berupaya lagi untuk menanggung penularan kes baru Covid-19 jika proses kempen dan pengundian PRK Parlimen Batu Sapi dilaksanakan.“Kami berdoa supaya Sabah dan rakyatnya dilindungi daripada gejala virus Covid-19. Pada kami, nyawa dan keselamatan rakyat mengatasi segala pertimbangan politik.“Sabah sedang dilanda jangkitan Covid-19 yang amat teruk dan jelas prosedur operasi standard (SOP) yang dikeluarkan untuk PRN ke-16 baru-baru ini gagal membendung penularan virus itu,” katanya dalam kenyataan media menerusi laman Facebook miliknya.Terdahulu, Suruhanjaya Pilihan Raya (SPR) memaklumkan akan mengadakan PRK bagi mengisi kekosongan kerusi Parlimen Batu Sapi susulan kematian penyandangnya selaras dengan Perkara 54 Fasal (1) Perlembagaan Persekutuan.Semalam, Pengerusi BN Ahmad Zahid Hamidi berkata mereka tidak akan bertanding PRK Parlimen Batu Sapi bagi mengelak penularan pendemik itu di negara ini khususnya di Sabah.Sehubungan itu, BN menyerahkan kepada kebijaksanaan SPR bagi memutuskan tempoh berkempen dan kesesuaian tarikh pengundian yang akan dilaksanakan kelak.


Bajet 2023 tumpu usaha perkukuh momentum pemulihan, daya tahan ekonomi

Bajet 2023 yang bakal dibentangkan kerajaan akan menumpukan kepada usaha mengukuhkan momentum pemulihan dan daya tahan ekonomi serta melaksanakan pembaharuan secara menyeluruh.
Bertemakan "Keluarga Malaysia Makmur Bersama", Bajet 2023 akan memberi fokus kepada empat teras merangkumi rakyat, perniagaan, ekonomi dan kerajaan yang mana ia bakal dirangka menerusi pelbagai sesi libat urus dengan pihak berkepentingan.
Menerusi empat teras ini, inisiatif yang bakal dilaksanakan akan menjurus kepada usaha menangani kos sara hidup, meningkatkan pendapatan dan peluang pekerjaan, meningkatkan kemudahan perniagaan dan daya saing perusahaan kecil dan sederhana (PKS), memulihkan industri pelancongan serta memacu pendigitalan dan automasi.
Selain itu, Kementerian Kewangan juga akan menumpukan kepada usaha menggalakkan pertumbuhan hijau dan pembangunan mampan, menangani isu sekuriti makanan, menambah baik perkhidmatan awam serta meningkatkan pengurusan risiko bencana dan memperkukuh daya tahan kesihatan awam.
Bagi memastikan pembaharuan ekonomi yang ditekankan dalam pembentangan dapat dimanfaatkan semua, Kementerian Kewangan menerima sebanyak 242 memorandum daripada pihak industri, pertubuhan bukan kerajaan (NGO) dan organisasi  masyarakat sivil (CSO) serta melakukan sebanyak 190 sesi libat urus bersama kerajaan negeri, kementerian dan sektor berkepentingan.
Kerajaan juga membuka ruangan cadangan dan menerbitkan enam kertas konsultasi awam di laman sesawang Kementerian Kewangan dan menerima sebanyak 5,419 cadangan berhubung Bajet 2023.
"Ekonomi negara menunjukkan pemulihan pasca Covid yang kukuh pada 2022," demikian menurut kenyataan pra Bajet 2023 Kementerian Kewangan.
“Tinjauan untuk 2023 semakin tidak menentu berikutan perkembangan global seperti konflik di Ukraine, harga komoditi tinggi di peringkat global, gangguan rantaian bekalan, inflasi tinggi yang mendorong pengetatan dasar monetari dan melembapkan  prospek pertumbuhan global.
"Oleh itu, Bajet 2023 perlu memperkukuh pemulihan Malaysia sambil melindungi rakyat dan perniagaan daripada cabaran semasa dan masa depan."
Dari aspek prestasi ekonomi negara, keluaran dalam negara kasar (KDNK) kini dilihat berada di landasan untuk mencapai atau menjangkau unjuran 5.3% - 6.3% bagi tahun 2022.
Malaysia pada suku kedua 2022 mencatatkan pertumbuhan 8.9%, meningkat berbanding 5.0% pada suku pertama 2022.
Kadar pengangguran pula menyaksikan penurunan kepada 3.9% pada suku kedua (Julai 2022) berbanding 4.1%.
Ini menunjukkan pasaran buruh kini kembali menggunakan tenaga penuh.
Sementara itu, Malaysia turut merekodkan jumlah pelaburan langsung asing (FDI) sebanyak RM41.7 bilion, meningkat lebih sekali ganda berbanding RM20.2 bilion yang direkodkan tempoh sama pada tahun lalu.
Namun begitu, persekitaran ekonomi global dijangka akan menjadi semakin mencabar pada tahun depan apabila Tabung Kewangan Antarabangsa (IMF) menyemak turun unjuran ekonomi dunia bagi 2022 dan 2023.
Pada Julai, IMF menyemak turun unjuran pertumbuhan ekonomi dunia kepada 3.2% bagi 2022 berbanding 4.4% pada Januari lalu.
Bagi 2023 pula, pertumbuhan ekonomi dunia disemak turun kepada 2.9% berbanding 3.8%.
Dari segi kadar inflasi, usaha kerajaan terutama menerusi pemberian subsidi sebanyak berjumlah RM77.7 bilion berjaya meredakan tekanan inflasi kepada 3.4% setakat Jun 2022 yang mana angka itu dijangka mencapai 11.7% sekiranya tiada subsidi dan kawalan harga.
Prestasi ini menyaksikan kadar inflasi Malaysia antara yang terbaik jika dibandingkan dengan negara-negara jiran seperti Indonesia yang mencatatkan kadar inflasi 6.7%, Filipina (7.7%), Singapura (9.1%) dan Thailand (9.4%).
Menyentuh mengenai pencapaian Bajet 2022 setakat 31 Ogos lalu, kerajaan sudah mengagihkan sebanyak RM7.15 bilion menerusi inisiatif Bantuan Keluarga Malaysia yang memberi manfaat kepada lebih 8.6 juta penerima.
Selain itu, program e-Pemula RM150 bernilai RM266.03 juta juga telah diagihkan kepada hampir 1.8 juta penerima manakala inisiatif JaminKerja menerusi MySTEP bernilai RM101.43 juta memanfaatkan seramai 11,703 pencari kerja.


PKPD penjara Alor Setar dilanjutkan 14 hari lagi

Kerajaan hari ini memutuskan untuk melanjutkan Perintah Kawalan Pergerakan Diperketatkan (PKPD) Penjara Alor Setar, Kedah, selama 14 hari lagi sehingga 1 November 2020.Menteri Kanan Keselamatan, Ismail Sabri Yaakob, berkata sebelum ini kerajaan mengumumkan pelaksanaan PKPD di penjara Alor Setar bermula 5 Oktober sehingga hari ini iaitu 18 Oktober 2020.Beliau berkata pelaksanaan PKPD berkenaan adalah bagi membendung jangkitan dan penularan Covid-19 di dalam kawasan terbabit serta membolehkan aktiviti pengesanan kes secara bersasar dilaksanakan.“Sehingga 17 Oktober 2020, terdapat 1,178 kes positif Covid-19 termasuk 1,137 tahanan dan 41 kakitangan penjara sudah direkodkan di kawasan terbabit.“Mengambil kira masih terdapat kes positif baharu dan atas permohonan Majlis Keselamatan Negeri (MKN) Kedah dan nasihat Kementerian Kesihatan Malaysia (KKM), maka pelaksanaan PKPD di Penjara Alor Setar, akan dilanjutkan selama 14 hari lagi bermula 19 Oktober 2020 sehingga 1 November 2020.“Pelanjutan ini bagi membolehkan pelaksanaan pemantauan dan saringan berterusan dalam usaha memastikan rantaian Covid-19 diputuskan sepenuhnya di dalam Penjara Alor Setar terutamanya di kalangan kakitangan,” katanya dalam satu kenyataan media, hari ini.Ismail Sabri berkata Pasukan Petugas Khas Pematuhan diketuai oleh Polis Diraja Malaysia (PDRM) menahan 661 individu atas kesalahan ingkar arahan PKPP hasil 44,410 pemeriksaan dan pemantauan terhadap pelbagai premis termasuk pasar raya, kilang, restoran, pasar awam atau pasar tani, rumah ibadah dan tempat riadah di seluruh negara.Daripada 661 individu berkenaan, 632 individu dikompaun; 27 individu direman dan 2 dijamin kerana melakukan pelbagai kesalahan ingkar arahan PKPP termasuk tidak memakai pelitup muka (223); tiada penjarakan fizikal (191); gagal menyediakan peralatan/merekod butiran diri (112); langgar syarat/perintah di kawasan PKPB (75); aktiviti di pusat hiburan (45) dan lain-lain (15).Mengulas lanjut, Ismail Sabri berkata dari 24 Julai sehingga 17 Oktober 2020, 50,254 individu pulang ke tanah air melalui pintu masuk sempadan antarabangsa.“Daripada jumlah itu, 8,151 individu sedang menjalani kuarantin wajib di 69 Hotel dan 15 premis lain termasuk Institut Latihan Awam (ILA) serta Institusi Pengajian Tinggi Swasta di Kuala Lumpur, Selangor, Negeri Sembilan, Pulau Pinang, Johor, Sarawak, Kelantan, Perak, Kedah, Perlis, Terengganu, Sabah dan Labuan.“381 individu pula dibawa ke hospital untuk rawatan manakala 41,722 individu telah di discaj dan dibenarkan pulang ke rumah,” katanya.


Khairuddin menang saman berhubung penahanan menyalahi undang-undang

Ahli politik Khairuddin Abu Hassan hari ini memperoleh ganti rugi RM300,000 oleh Mahkamah Tinggi kerana ditahan menyalahi undang-undang, tujuh tahun lepas.
Hakim Mahkamah Tinggi Quay Chew Soon membenarkan saman Khairuddin terhadap bekas ketua polis negara Khalid Abu Bakar, bekas peguam negara Mohamed Apandi Ali dan enam individu lain berhubung penahanannya di bawah Akta Kesalahan Keselamatan (Langkah-Langkah Khas) 2012 (Sosma).
"Saya membenarkan tuntutan plaintif bagi tahanan menyalahi undang-undang dan memberikan ganti rugi sebanyak RM300,000. Tetapi saya menolak tuntutan plaintif untuk pendakwaan berniat jahat,” kata Quay ketika menyampaikan keputusan melalui prosiding secara dalam talian hari ini.
Peguam Mohamed Haniff Khatri Abdulla mewakili Khairuddin, selaku plaintif manakala peguam kanan persekutuan Andi Razalijaya A Dadi mewakili lapan defendan.
Selain Khalid dan Apandi, enam individu yang dinamakan sebagai defendan ialah ASP Wan Aeidil Wan Abdullah dan ASP C Muniandy, kedua-duanya pegawai penyiasat Unit Siasatan Jenayah Terkelas, Jabatan Siasatan Jenayah Bukit Aman; Timbalan Ketua Polis Ibu Pejabat Daerah Dang Wangi, Habibi Majinji, timbalan pendakwa raya Masri Mohd Daud, peguam kanan persekutuan Awang Armadajaya Awang Mahmud dan kerajaan Malaysia.
Dalam saman yang difailkan pada Mei 2018, Khairuddin mendakwa beliau telah ditahan pihak berkuasa pada 18 Sept 2015 mengikut Seksyen 124C Kanun Keseksaan.
Pada 23 Sept tahun sama selepas dibebaskan, plaintif ditahan semula mengikut Sosma dan telah berada dalam tahanan sebelum dituduh di Mahkamah Majistret di Kuala Lumpur mengikut Seksyen 124L akta sama atas dakwaan cuba mensabotaj perkhidmatan perbankan dan kewangan negara.


MOT terbuka untuk disiasat berhubung dakwaan rasuah projek MRT

Menteri Pengangkutan Wee Ka Siong berkata pihaknya sentiasa terbuka untuk disiasat berhubung dakwaan terdapat elemen pemberian rasuah dalam projek pembinaan infrastruktur pengangkutan awam membabitkan Transit Aliran Massa (MRT).Beliau berkata Kementerian Pengangkutan (MOT) akan memberikan kerjasama dan sentiasa mengamalkan prinsip ketelusan serta tidak menyokong sebarang elemen penyelewengan dalam mana-mana projek berkaitan kementerian itu.“Saya mengikuti perkembangan ini. Saya tiada masalah jika ada pihak mahu siasat. MRT (Mass Rapid Transit Corporation Sdn Bhd) juga telah nyatakan kesediaan mereka untuk disiasat jika dakwaan itu berlaku.“Mana-mana pihak yang terlibat akan dikenakan tindakan jika ada aduan dibuat, biar pihak berkuasa siasat. Kita utamakan urus tadbir yang baik,” katanya kepada pemberita selepas menghadiri Majlis Sambutan Hari Raya dan Apresiasi 76 Tahun Jabatan Pengangkutan Jalan (JPJ) hari ini.Wee turut meminta orang ramai agar tidak membuat sebarang spekulasi berhubung perkara berkenaan sehingga siasatan dijalankan pihak berkuasa.Media tempatan baru-baru ini melaporkan pihak berkuasa Perancis sedang menyiasat dakwaan penipuan dan rasuah melibatkan projek MRT bernilai RM692 juta yang berlaku beberapa tahun lepas.Selain itu, Wee menasihatkan semua syarikat penerbangan di negara ini agar tidak mengambil mudah dengan rungutan pelanggan mengenai isu kelewatan sehingga mereka terpaksa menunggu lama di lapangan terbang dan menjejaskan urusan masing-masing.“Saya minta syarikat penerbangan lihat semula jadual penerbangan, tingkatkan hubungan komunikasi dengan pelanggan dengan makumkan lebih awal tentang penjadualan semula penerbangan.“Kalau pengguna dimaklumkan awal, ini tidak akan jejaskan urusan mereka,” katanya ketika diminta mengulas mengenai isu kelewatan penerbangan yang tular di media sosial pada perayaan Aidilfitri baru-baru ini.Tegasnya, beliau tidak mahu kelewatan penerbangan menjadi budaya berterusan hingga menjejaskan nama syarikat penerbangan terbabit.Mengenai laporan terdapat sindiket tonto yang berperanan sebagai pemberi maklumat bagi menggagalkan tugas penguatkuasaan undang-undang oleh JPJ, Wee berkata pihaknya menyerahkan kepada polis untuk menjalankan siasatan lanjut.“Saya berdiri teguh di belakang JPJ dan sentiasa beri sokongan bagi menentang sebarang tekanan yang diterima. Kita (negara) ada pasukan polis yang cekap,” katanya mengulas kenyataan Pengarah Jabatan Siasatan Jenayah Bukit Aman Abd Jalil Hassan baru-baru ini bahawa polis menerima lima laporan sejak tahun lepas hingga bulan ini berhubung aktiviti tonto tersebut.


94.7% dewasa, 55.3% remaja lengkap divaksinasi

Populasi dewasa di negara ini yang sudah lengkap menerima vaksinasi Covid-19 setakat 11.59 malam tadi (25 Oktober) adalah sebanyak 94.7% atau seramai 22,166,633 orang.Menurut data Kementerian Kesihatan (KKM) menerusi portal CovidNow, sebanyak 97.5% atau 22,822,013 individu populasi dewasa telah menerima sekurang-kurangnya satu dos vaksin.Semalam sahaja, sejumlah 184,162 dos suntikan diberikan melibatkan 140,054 suntikan dos lengkap, 21,927 suntikan dos pertama dan 22,181 dos penggalak menjadikan kumulatif pemberian vaksin bagi Program Imunisasi Covid-19 Kebangsaan (PICK) kini bertambah kepada 49,253,453 dos.Setakat semalam juga, sebanyak 1,739,835 atau 55.3% individu dalam kalangan remaja berusia 12 hingga 17 tahun telah lengkap divaksin manakala 81.6% atau 2,566,922 individu remaja telah menerima sekurang-kurangnya satu dos vaksin.


Kes harian Covid-19 kembali jangkau 6,000

Malaysia merekodkan kes baru sebanyak 6,210 menjadikan kes keseluruhan Covid-19 meningkat sebanyak 2,413,592 kes.7,562 pesakit juga direkodkan sembuh, menjadikan jumlah keseluruhan pesakit sembuh sebanyak 2,303,583.Dalam pada itu, kes yang memerlukan rawatan di unit rawatan rapi (ICU) adalah sebanyak 677 kes di mana 501 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 319 kes di mana 205 adalah kes Covid-19.Dari 6,210 kes harian yang dilaporkan pada hari ini, 116 kes (1.9%) adalah daripada Kategori Tiga, Empat, dan Lima, dan 6,094 kes (98.1%) lagi adalah terdiri daripada Kategori Satu dan Dua.